Kekejaman Mongol Terhadap Umat Islam Yang Tak Didendangkan

Kota Urgench adalah perhentian terakhir usaha peny3mb3lihan orang awam di sepanjang proses penj4rahan yang dilakukan tenter4 Genghis Khan terhadap seluruh wilayah Empayar Khwarezmi, di mana sebelum itu mereka telah bertempvr dengan sengit sekali.

Kebiasaannya, tenter4 Mongol dengan mudah mampu menundukkan mvsuh-mvsuhnya hanya dalam jangka waktu yang singkat, tetapi pertempvran dengan tenter4 dari barisan pertahanan Khwarezmi di kota Urgench itu menyebabkan Mongol menerima tentangan yang sengit dari mereka hingga pertempvran itu berlanjutan agak lama lalu sebuah pencer0bohan bertukar menjadi Pengepungan Urgench selama enam bulan.

Catatan sejarah menjelaskan bahawa walaupun tenter4 Mongol sebenarnya berhasil melepasi tembok dan mencer0boh masuk ke dalam kota, mereka masih tidak berjaya samada menj4rah dan membvnuh, apatah lagi hendak membumihanguskan kota itu seperti yang biasa mereka sering lakukan di kota lain. Struktur pertahanan di bahagian dalaman kota masih utuh kerana diperkukuhkan oleh kubu-kubu yang tebal dan kuat.

Usaha tenter4 Mongol disukarkan lagi dengan gerakan askar mvsuh yang sangat mahir bertempvr secara taktik per4ng gerila dari setiap rumah di dalam kota. Pasukan Mongol naik bosan dengan situasi buntu begini, lalu memutuskan bahawa mereka perlu mengambil langkah yang lebih drastik. Mereka membuat keputusan, jika mereka tidak dapat menangkap semua penduduk yang bersembunyi di dalam kota maka, mereka akan memb4kar seluruh kota itu.

Setelah kota itu hangus dib4kar hingga kehilangan hampir seluruh ciri-ciri asalnya yang penuh dengan nilai-nilai seni dan kegemilangan sejarahnya. Saki baki rakyat dan tenter4 Khwarezmi yang masih terselamat tetap mahu bangun dan terus menentang pasukan Mongol.

Mereka tahu bahawa kem4tian yang memalukan lagi meny3ksakan akan terpaksa dilalui mereka jika mereka berjaya ditangkap oleh tenter4 Mongol, jadi mereka terus bertahan hingga ke titisan d4rah yang terakhir.

Punca Pembant4ian

Walaupun tidak jelas sama ada dakwaan ini bersifat ‘overclaim’ atau tidak, beberapa sumber mengatakan bahawa semasa di kemuncak akhir trag3di pembvnuhan tersebut, perkiraan yang dibuat menghasilkan anggaran k0rban berjumlah lebih jutaan nyawa. Sekiranya anggaran ini benar, jika bukan yang terbesar sekali pun, maka Pembant4ian Urgench benar-benar merupakan salah satu peristiwa pembvnuhan beramai-ramai yang paling kej4m lagi tr4gis dalam masa yang singkat sepanjang sejarah manusia.

Dan hari ini majoriti sejarawan nomad bersetuju bahawa pembvnuhan beramai-ramai yang dilaksanakan terhadap penduduk Urgench oleh tenter4 Mongol merupakan peristiwa pembvnuhan beramai-ramai yang paling kej4m dan berd4rah sepanjang sejarah ketamadunan manusia walau angka k0rban mungkin melebihi logik akal sekalipun, ini kerana ser4ngan itu menyebabkan kota Urgench kuno dilenyapkan sepenuhnya dari peta dunia (kemudian dibina kembali secara berperingkat).

Pemb4ntaian Urgench oleh Genghis Khan pada tahun 1221 berlaku kerana rasa s4kit hati yang dialami tenter4 Mongol selepas menerima penentangan yang sengit dari tenter4 dan rakyat Khwarezmi di Urgench. Selepas hangus dib4kar dan sudah ramai penduduk yang mula menyerah kalah, tenter4 Mongol melepaskan geram dengan membvnuh secara kej4m hampir keseluruhan populasi penduduk yang dianggarkan angka kem4tian setinggi 1.2 juta orang.

Kesukaran untuk men4wan Urgench bertambah lebih rumit dengan ketegangan hubungan yang berterusan dalam dinasti Mongol terutamanya di antara Genghis Khan dan putera sulungnya, Jochi, yang telah dijanjikan kota itu sebagai hadiah untuknya sekiranya dia berjaya men4wan kota itu tanpa perlu melibatkan pertempvran.

Adakah Jochi Anak Genghis Yang Sah?

Sebelum itu kita perlu tahu yang ibu Jochi juga merupakan ibu yang sama melahirkan tiga lagi adiknya, iaitu Chagatai, Ögedei dan Tolui. Ibu mereka bertiga ini adalah pengantin Genghis dari suku Konkirat yang telah dipilih oleh Genghis Khan semasa remaja, dan cinta seumur hidupnya, iaitu Börte.

Selepas itu, Genghis Khan mengahwini beberapa lagi wanita, dan memiliki ramai zuriat hasil dari kelahiran ratusan gundik dan puluhan isterinya. Tidak jelas berapa jumlah anak Genghis dari wanita lain tetapi tetap hanya anak-anak lelaki hasil dari kelahiran Börte sahaja yang layak dikira sebagai putera raja dan pewaris takhta Khan Agung, dan bukannya anak-anak yang dilahirkan oleh beratus atau lebih isteri dan gundik Genghis Khan yang lain.

Tetapi, berikutan status kelahirannya, Jochi terjerat dalam kontroversi, ini kerana semasa awal kebangkitan Genghis Khan, Börte pernah dicvlik oleh suku Merkit dan diperk0sa ketika berada dalam t4wanan. Selepas diselamatkan oleh Genghis, Jochi dilahirkan sembilan bulan kemudian.

Walaubagaimanapun, Genghis Khan masih tetap menerima Jochi sebagai anak sulungnya atas dasar rasa cintanya kepada Börte, dia perlu menerima Jochi sekiranya dia mencintai Börte, namun, status Jochi sebagai anak Genghis Khan sudah tentu tetap akan menjadi pertikaian, terutamanya mengenai keturunan Jochi yang sebenarnya yang bakal menyukarkan kelancaran Jochi untuk mewarisi takhta Khan Agung kelak.

Keteg4ngan itu meningkat ketika Jochi cuba melakukan rundingan dengan pejuang barisan pertahanan Urgench, ianya demi memaksa mereka menyerah kalah agar kota yang indah itu tidak mvsnah teruk untuk dijadikan kota pentadbiran Jochi kelak.

Tindakan ini membuatkan adiknya Chaghatai marah memandangkan tradisi Mongol hampir tidak pernah berunding dengan mana-mana sasarannya, dan Genghis cuba menamatkan persengk3taan mereka berdua dengan melantik anak ketiganya, Ögedei sebagai panglima angkatan pengepungan ketika Urgench sudah hampir saja hendak diserahkan kepada Jochi.

Tetapi, penyingkiran Jochi dari kuasa ketenter4an dan tindakan menj4rah yang diperintahkan oleh Ögedei hingga mvsnah semvsnah mvsnahnya sebuah kota idamannya yang dianggap telah dijanjikan untuk dirinya, membuatkan Jochi merasa amat marah dan kecewa, lantas dia bertindak mengasingkan dirinya sendiri dari bapa dan adik beradiknya.

Jochi dikreditkan oleh sejarawan sebagai faktor pendorong utama yang menentukan tindakan dan kesan lanjut terhadap kota Urgench meskipun dia berakhir sebagai sekadar seorang abang yang menyaksikan adik-adiknya yang lebih muda diberikan kedudukan tinggi walaupun dia mempunyai keupayaan ketenter4annya yang tersendiri.

Tenter4 Mongol memang secara lazimnya akan mempraktikkan taktik pembvnuhan yang amat kej4m terhadap mvsuhnya, ia dijadikan sebagai salah satu bentuk per4ng saraf atau propaganda yang berkesan dalam menundukkan kerajaan-kerajaan lain yang bakal menghadapi mereka nanti, hasilnya, negeri-negeri yang ketakutan dan bimbang akan menerima nasib yang serupa seperti Khwarezmi akhirnya dengan sukarela menyerah tanpa menentang dan tunduk kepada ketuanan Mongol.

Kesan Kemvsnahan Yang Hampir Kekal

Pengepungan Urgench terjadi pada awal tahun 1221 ketika penguasa Mongol Genghis Khan dan anak-anaknya mengepung kubu kuat Khwarazmian, Urgench semasa kempen ser4ngan dan penaklvkan terhadap Empayar Khwarazmi oleh Mongol.

Tenter4 Mongol kemudian menyer4ng dan menumpaskan tentangan sengit dari garnisun Urgench tetapi Mongol mengalami kerugian besar kerana Mongol tidak mahir bertempvr secara g3rila di dalam kota. Hanya dengan memb4kar kota itu barulah mereka berjaya meraih kemenangan.

Para tukang dan pandai besi dari kota itu dibawa kembali ke Mongolia, wanita-wanita muda dan kanak-kanak diberikan kepada orang Mongol sebagai hamba, dan Genghis memerintahkan seluruh penduduk yang lain dibvnuh tanpa pengecualian, dengan memerintahkan setiap seorang dari 50,000 anggota tenter4nya membvnuh seramai 24 orang warga Urgench.

Sekiranya setiap anggota tenter4 ini berjaya melakukannya, ia akan menghasilkan jumlah sehingga 1.2 juta orang (jumlah yang dilebih-lebihkan) telah dib4ntai dalam salah satu peristiwa pembvnuhan paling berd4rah dalam sejarah manusia. Tenter4 Mongol kemudian memecahkan empangan dan membanjiri kota, sekaligus memvsnahkan sepenuhnya warisan kota Urgench Kuno.

Selepas Empayar Mongol berpecah belah kepada empat bahagian, kota Urgench dibina kembali dan sekali lagi dijadikan sebagai ibukota Khwarezmi yang ketika itu dianggap sebagai salah satu wilayah di bawah penguasaan kerajaan Kekhanan Golden Horde.

Umpama sudah jatuh ditimpa tangga, tidak cukup dij4rah sekali oleh Genghis Khan, sekarang datang pula Amir Temur dari Empayar Timurid yang menganggap Khwarezmi sebagai saingan Timurid di Samarkand, dia secara komprehensif telah memvsnahkan Urgench sekali lagi pada tahun 1388. Bandar ini sebahagiannya dibina semula pada abad ke-16, tetapi ia ditinggalkan apabila arus sungai Amu-Darya berubah haluannya.

Konye-Urgench moden bermula dengan pembinaan terusan baru pada abad ke-19 yang kini terletak dalam kedudukan terbahagi kepada dua bahagian yang dipisahkan oleh sempadan Uzbekistan dan Turkmenistan.

RUJUKAN:

Man, John. (2014). The Mongol Empire: Genghis Khan, his heirs and the founding of modern China. Random House.

Weatherford, Jack. (2005). Genghis Khan and the Making of the Modern World.


Implikasi Penghakiman Kes Liwat Iki Putra – Masa Depan Suram Undang-Undang Syariah?

Seksyen 28 Enakmen Jenayah Syariah (Selangor) 1995 memperuntukkan bahawa “Mana-mana orang yang melakukan persetubuhan bertentangan dengan hukum tabii dengan mana-mana lelaki, perempuan atau binatang adalah melakukan suatu kesalahan dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu.” Manakala, Seksyen 377A bawah Kanun Keseksaan pula memperuntukkan bahawa merupakan suatu kesalahan jika mana-mana individu melakukan persetubuhan yang melanggar hukum alam ataupun dalam kata lainnya, liwat. Di sini, liwat dikira berlaku dalam dua keadaan iaitu alat sulit dimasukkan ke dalam mulut ataupun dimasukkan ke dalam ruang kemaluan sebelah belakang.

Seksyen 377B bawah Kanun Keseksaan pula menyatakan mengenai hukuman kepada pesalah liwat yang mana maksimumnya boleh mencapai 20 tahun penjara dan juga sebatan. Bagaimana pula dengan Seksyen 377? Seksyen 377 adalah berkenaan persetubuhan dengan binatang. Jadi kita boleh lihat bagaimana seksyen-seksyen ini disusun pun, dengan jelas mengaitkan jijiknya perbuatan liwat itu setaraf dengan “zoophilia” ataupun “bestiality” iaitu dua istilah yang berkait rapat dengan hubungan intim di antara seorang manusia dan haiwan.

Makanya di sini, Seksyen 28 Enakmen Jenayah Syariah di atas mempunyai persamaan dari segi “subject matter” undang-undang dengan Seksyen 377A dan 377B iaitu berkenaan liwat. Cuma bezanya adalah dari segi hukuman dimana jika pesalah disabitkan dibawah Enakmen Syariah, dia cuma boleh dihukum penjara tidak lebih 3 tahun berbanding Seksyen 377B yang memperuntukkan maksimum 20 tahun. Cara nak membuktikan kesalahan liwat itu berlaku juga berbeza kerana yang satu cara konvensional dan satu lagi, menurut kaedah Islam. Memandangkan Seksyen 28 dan Seksyen 377A mempunyai persamaan yang amat jelas, ini menimbulkan persepsi bahawa berlakunya pertindihan bidang kuasa jenayah. Lagi pula, Seksyen mana yang hendak digunakan ketika dakwaan? Oleh itu, Seksyen 28 telah dicabar keabsahan dan keperlembagaannya di Mahkamah Persekutuan.

Dalam kes Iki Putra bin Mubarak lwn Kerajaan Negeri Selangor & Majlis Agama Islam Selangor tempoh hari pada 25 Februari 2021, Mahkamah Persekutuan telah memutuskan secara sebulat suara (unanimous) bahawa Seksyen 28 yang dikatakan ini, sebagai tidak berpelembagaan, tidak sah dan terbatal. Tidak berpelembagaan (unconstitutional) di sini bermaksud, Seksyen 28 tersebut dikatakan berlawanan ataupun bercanggah dengan Perlembagaan Persekutuan. Perlembagaan sebagai undang-undang tertinggi dan paling luhur di negara ini seperti yang diperuntukkan bawah Perkara 4(1) Perlembagaan Persekutuan.

Sudah tentu, penulis amat menghormati keputusan Mahkamah yang paling tinggi tempat duduknya dalam hierarki kehakiman di Malaysia ini, namun tidak boleh tidak, keputusan ini menggusarkan hati walaupun ada kebaikannya. Kegusaran itu berpunca daripada beberapa sebab. Sebelum itu, perlu diingatkan bahawa keputusan ini amat signifikan dalam bidang undang-undang terutamanya dalam soal perlembagaan Malaysia. Tambahan pula, keputusan ini disepakati kesemua 9 orang hakim yang bersidang. Sesuatu yang amat jarang berlaku. Panel 9 orang hakim yang bersidang itu diketuai oleh Yang Amat Arif, Tun Tengku Maimun Binti Tuan Mat, Ketua Hakim Negara. Presiden Mahkamah Rayuan, Yang Amat Arif Tan Sri Rohana Binti Yusuf, Hakim Besar Malaya dan Yang Amat Arif Tan Sri Dato’ Sri Azahar bin Mohamed juga antara hakim-hakim yang bersidang.

Keputusan ini signifikan kerana sebarang keputusan daripada Mahkamah Persekutuan adalah bersifat mengikat (binding) terhadap keputusan mahkamah bawahan dalam kes-kes serupa yang akan datang kerana judisiari mengamalkan Doktrin Stare Decisis ataupun Doktrin Duluan Kehakiman (Judicial Precedent Doctrine). Maknanya, mahkamah bawahan jika berdepan kes-kes yang berdepan fakta yang serupa lepas ini, tidak boleh membuat keputusan yang bercanggah dengan keputusan Mahkamah Persekutuan ini. Doktrin inilah yang memberikan kesan mengikat tersebut. Doktrin ini walaupun ada kelemahannya yang tersendiri tetap juga memiliki kelebihan seperti mengelakkan para hakim daripada membuat keputusan yang terlalu luar biasa yang lari dari kebiasaan. Ini penting untuk mengelakkan ketidakadilan.

Walaupun yang dipertikaikan dalam kes ini adalah mengenai undang-undang syariah berkaitan liwat, dan sama ada ianya sah ataupun tidak, tapi mahkamah sebenarnya sentuh lebih jauh daripada itu, antara lainnya termasuklah apa yang dimaksudkan dengan kesalahan jenayah umum (criminal offences) dan kesalahan agama (religious offences), bidang kuasa Mahkamah Sivil dan Mahkamah Syariah. Betul, hukuman liwat bawah Kanun Keseksaan lebih besar, lebih berat tapi ianya juga tidak wajar dijadikan justifikasi untuk mengiyakan sepenuhnya keputusan ini. Dalam masa yang sama, aktivis warna-warni yang mempertahankan persetubuhan songsang juga tidaklah perlu untuk meraikan keputusan ini. Liwat masih suatu kesalahan jenayah.

Kuasa menggubal undang-undang terletak pada Parlimen dan Dewan Undangan Negeri (DUN) berdasarkan Perlembagaan Persekutuan. Ini tidak dipertikaikan. Cuma, bawah Senarai Persekutuan Jadual Kesembilan, ada senarai perkara yang boleh digubal Parlimen sahaja dan Senarai Negeri Jadual Kesembilan pula bagi perkara yang boleh digubal DUN sahaja. “Undang-Undang Jenayah” hanya boleh digubal Parlimen dan “kesalahan bertentangan Perintah Agama Islam” (offences against the precepts of Islam) hanya boleh digubal DUN kerana hal ehwal Islam umumnya adalah bidang kuasa dibawah negeri dan bukannya persekutuan. Tapi, Senarai Negeri juga ada klausa tambahan yang berbunyi “kecuali berkenaan perkara yang termasuk dalam Senarai Persekutuan.”

Secara umumnya persoalannya di sini adalah adakah Seksyen 28 terbabit merupakan undang-undang yang hanya boleh digubal Parlimen ataupun hanya boleh digubal DUN? Mahkamah mendapati, Seksyen 28 adalah termasuk “Undang-Undang Jenayah” yang hanya boleh digubal Parlimen kerana adanya klausa tambahan tadi. Dalam bahasa mudahnya, DUN telah melangkaui (ultra vires) bidang kuasanya dengan menggubal dan meluluskan Seksyen 28 Enakmen Jenayah Syariah tersebut. Padahal, DUN tidak mempunyai kuasa berkenaan kata mahkamah. Ironinya, dalam masa yang sama, jelas pada Perenggan ke-42 penghakiman YAA Ketua Hakim Negara, mahkamah bersetuju bahawa kesalahan liwat ini adalah “kesalahan yang bertentangan Perintah Agama Islam” tetapi berkeras bahawa DUN tiada kuasa untuk gubal undang-undang kesalahan jenayah yang telah dibuat parlimen.

Keputusan tersebut telah membuka “floodgate” yang besar. Bah gergasi yang menggoncang keabsahan semua undang-undang jenayah Syariah yang ada. Kesan daripada keputusan ini dapat dirasai secara langsung oleh Mahkamah Syariah kerana intipati penghakiman yang dibuat YAA Ketua Hakim Negara menunjukkan bahawa sebarang undang-undang jenayah Syariah yang telah digubal atau akan digubal oleh DUN, adalah tidak berpelembagaan, terbatal dan tidak sah. Semua, dari Perlis sampailah ke Johor. Tak boleh “co-exist”. Undang-undang Syariah lain masih sah. Enakmen jenayah Syariah yang ada di negeri-negeri ini juga masih sah buat masa ini, selagi mana keabsahannya tidak dicabar.

Ini juga menggambarkan bahawa keputusan ini telah sedikit sebanyak mengganggu pembangunan sistem “dual-justice system” yang diamalkan di Malaysia. Ketika itu, mahkamah Syariah dikenali sebagai Mahkamah Kadhi yang mana imam, kadhi ataupun penghulu berperanan sebagai hakim. Rayuan pada peringkat tertinggi boleh dibuat kepada Tuanku Sultan itu sendiri lantas menunjukkan bidang kuasa kehakiman turun temurun yang tersisa pada institusi kesultanan itu sendiri. Pada sisi yang lain juga, ini merentap sebahagian kuasa yang dimiliki negeri-negeri (dan Sultan kerana undang-undang berkaitan hal ehwal Islam adalah hak Sultan secara tradisinya) untuk menggubal undang-undang Islam walaupun kuasa ini dah wujud sejak zaman British.

YAA Hakim Besar Malaya dalam penghakimannya yang berasingan ada cuba untuk mengecilkan kesan ini, dengan merumuskan bahawa beberapa jenis undang-undang jenayah Syariah yang tidak bersifat “jenayah” (criminal), yang masih boleh digubal DUN, adalah seperti kesalahan akidah termasuklah mensyirikkan Allah, kesalahan yang berkaitan kesucian agama Islam seperti menghina Al-Quran dan kesalahan berkaitan moral seperti minum arak, zina serta khalwat. Tetapi bila difikirkan balik menggunakan hujah ini, khalwat misalnya, bukan “criminal offence” tetapi adalah jenayah Syariah. Habis liwat? Liwat ialah jenayah Syariah tetapi dalam masa yang sama, tidak dikira sebagai jenayah Syariah yang boleh undang-undangnya digubal DUN hanya kerana kesalahan dan peruntukan untuk liwat sudah ada dalam Kanun Keseksaan. Menggunakan hujah yang sama juga, zina bukanlah kesalahan “jenayah” tetapi hanyalah “kesalahan berkaitan moral” tetapi liwat adalah kesalahan “jenayah” tetapi bukanlah “kesalahan berkaitan moral”. Sedikit aneh di situ.

Dalam kes ini, soal bidang kuasa mahkamah turut disentuh oleh YAA Ketua Hakim Negara yang menekankan bahawa Mahkamah Persekutuan (atau mahkamah atasan yang lainnya) mempunyai bidang kuasa untuk mendengar sebarang kes termasuklah kes yang melibatkan “subject matter” Syariah. Ini selari dengan kes Mahkamah Persekutuan sebelum ini seperti Indira Gandhi Mutho lwn Pengarah Jabatan Agama Islam Perak tetapi berlawanan dengan prinsip perundangan dalam kes-kes seperti Md Hakim Lee lwn Majlis Agama Islam Wilayah Persekutuan dan kes Soon Singh lwn Pertubuhan Kebajikan Islam Malaysia (PERKIM) misalnya. Dalam Soon Singh, mahkamah memutuskan bahawa hanya Mahkamah Syariah yang mempunyai bidang kuasa untuk mendengar kes yang berkaitan dengan Islam. Ya, kekusutan dari segi bidang kuasa kedua-dua mahkamah dah berlarutan sejak berpuluh-puluh tahun dahulu.

Kata hakim pada perenggan ke-65 penghakiman YAA Ketua Hakim Negara, “Tidak timbul persoalan sama ada Mahkamah Atasan sivil mempunyai bidang kuasa atau tidak untuk menentukan sebarang bentuk pertikaian.” Maknanya walaupun sepatutnya Mahkamah Syariah yang dengar kes itu, memandangkan ianya melibatkan pertikaian pembahagian harta faraid sebagai contoh, tapi itu tak bermakna Mahkamah Sivil tak boleh dengar (atau buat semakan semula) ke atas kes itu. Ini juga sedikit merisaukan. Adakah mahkamah sivil mempunyai kepakaran untuk mendengar kes melibatkan pembahagian harta faraid contohnya? Sudah tentulah jawapannya tidak.

Mahkamah Persekutuan sebelum ini melalui Tun Abdul Hamid Mohamad dalam Latifah bte Mat Zin v Rosmawati Sharibun pernah menggunakan pendekatan yang amat berhati-hati dalam menjawab konflik bidang kuasa mahkamah ini. Tun khususnya menekankan bahawa hanya disebabkan mahkamah Syariah tidak ada bidang kuasa yang jelas untuk mendengar sesuatu kes itu, tidak pula bermakna mahkamah Sivil mempunyai bidang kuasa tersebut. Semuanya bergantung kepada sumber bidang kuasa itu iaitu sama ada wujud statut yang memberikan kuasa ataupun tidak dalam hal ehwal yang berbangkit. Tapi penghakiman kes ini seolah-olah telah meletakkan titik noktah. Namun, bukanlah titik noktah yang paling sempurna kerana bidang kuasa mahkamah Syariah masih terumbang ambing dan samar-samar.

Kesimpulannya, keputusan kes ini membuka ruang untuk peruntukan enakmen jenayah Syariah lain untuk terus dicabar. Dan jika dicabar, kemungkinan cabaran itu berjaya ialah tinggi kerana keputusan kes inilah. Prinsip undang-undang ataupun ratio decindi dalam kes ini pastinya akan digunakan sebagai senjata ampuh puak yang anti-Syariah dan golongan liberal untuk menghalalkan usaha keji mereka untuk mencabar setiap undang-undang Syariah yang ada di Malaysia. Ada ura-ura bahawa Seksyen 66A Enakmen Pentadbiran Agama Islam Selangor 2003 pula akan dicabar menurut Datuk Zainul Rijal, Presiden Persatuan Peguam-Peguam Muslim Malaysia. Mungkin satu hari nanti, hanya undang-undang Islam kekeluargaan sahaja yang akan kekal. Sesuailah dengan stereotaip dangkal peguam Syarie yang kononnya hanya menyelesaikan isu talak dan cerai. Pastinya ini bukanlah masa depan yang umat Islam dambakan.

RUJUKAN

Enakmen Jenayah Syariah (Selangor) 1995.

Imran. (2021). Seksyen 66A Enakmen Pentadbiran Agama Islam Selangor pula bakal dicabar. Retrieved from https://pembela.com.my/seksyen-66a-enakmen-pentadbiran-agama-islam-selangor-pula-bakal-dicabar/?fbclid=IwAR2Q_3xMs726hVP47-N15V1vMVifhhZNs-Olxb6wDEBzX68bBAoJlY8Ev1M

Kanun Keseksaan (Akta 574).

Lukman Sheriff. (2021). FAQ Kes Iki Putra. Retrieved from https://www.facebook.com/lukman.sheriff.1/posts/10157364719667820

Moustafa, Tamir. (2018). Constituting Religion: Islam, Liberal Rights, and the Malaysian State. 10.1017/9781108539296.

Mohamed Azam Mohamed Adil. (2021). Implikasi Kes Seks Luar Tabii Ke Atas Bidang Kuasa Negeri dan Mahkamah Syariah. Retrieved from https://bebasnews.my/?p=55348&fbclid=IwAR1USXWbXkIKdGA-pegrSERJRMptWknXTUtMuM8S8u6KY8Nz6ZDvcS66Y1M

Yusfarizal Yusoff. (2021).  PERIHAL KEPUTUSAN MAHKAMAH PERSEKUTUAN DALAM KES IKI PUTRA BIN MUBARAK LWN KERAJAAN NEGERI SELANGOR & YANG LAIN. Retrieved from https://www.facebook.com/yusfarizal.yussoff/posts/10224278853226565


Gladbeck: Bila Media Melampaui Batas

Tahun 1988 mungkin dianggap biasa saja bagi ramai orang tetapi ia merupakan satu tahun memilukan di Jerman Barat. Ini kerana beberapa tahun sebelum berlakunya penyatuan semula Jerman Barat dan Jerman Timur, ia menyaksikan satu krisis tebusan berdarah yang mengakibatkan dua tebusan terbunuh. Dan semua ini berlaku gara-gara keghairahan pihak media mengejar berita tatkala krisis sedang berlangsung. Peristiwa itu turut mengubah kod kewartawanan Jerman untuk selama-lamanya.

Pada 16 Ogos 1988, dua orang perompak iaitu Dieter Degowski dan rakan subahatnya, Hans-Jurgen Rosner melakukan rompakan di sebuah cawangan Deutche Bank di Gladbeck, sebuah bandar perindustrian di wilayah Ruhr. Kedua-dua lelaki itu mengancam staf-staf bank dengan senjata api untuk mendapatkan wang dari bank berkenaan. Tidak ramai orang dalam bank ketika itu kerana bank belum beroperasi mengikut waktu operasinya. Bagaimanapun, kehadiran Degowski dan Rosner disedari pihak berkuasa dan dalam masa beberapa minit, polis sudah berada di tempat kejadian.

Selepas berunding sepanjang hari, pihak polis bersetuju memenuhi permintaan kedua-duanya. Sebagai syarat melepaskan tebusan, Degowski dan Rosner dibenarkan membawa wang rompakan berjumlah beberapa ratus ribu Deutchmarks dan sebuah kereta untuk melarikan diri. Pada waktu malam dan ditemani oleh dua tebusan, kedua-duanya segera melarikan diri. Selepas bergerak tidak tentu hala dan pada satu ketika berhenti untuk mengambil teman wanita Rosner, pada hari berikutnya, kedua-duanya berhenti di pinggir bandar Bremen, 230 kilometer dari Gladbeck.

Semasa di Bremen, kedua-duanya cuba mendapatkan kereta tetapi gagal. Ini memaksa Degowski dan Rosner menyerang sebuah bas dan menjadikan lebih 30 penumpang sebagai tebusan. Bagi pihak media, ini satu peluang yang tidak dilepaskan begitu saja. Ada yang mengambil gambar semasa berada dalam bas itu sendiri. Sementara Rosner pula mengadakan sidang media tak rasmi di jalanan sambil memegang sepucuk pistol. Bas tersebut bergerak untuk beberapa ketika sebelum akhirnya berhenti semasa dalam perjalanan ke Hamburg. Bila mereka berhenti di sebuah stesen minyak di autobahn (lebuh raya versi Jerman), dua tebusan dilepaskan sementara teman wanita Rosner, Marion Loblich pula mahu ke tandas untuk melunaskan panggilan alam.

Polis yang semakin kecewa dengan perkembangan krisis tersebut membuat kesilapan besar dengan menahan Loblich semasa dia keluar dari tandas. Sedar bahawa teman wanita rakannya itu tidak pulang, Degowski mengancam akan menembak mati seorang tebusan sekiranya Loblich tidak dilepaskan dalam tempoh lima minit. Selepas pihak polis gagal berbuat demikian, perompak itu menembak mati seorang remaja berusia 15 tahun bernama Emanuele di Giorgi. Bas tersebut kembali bergerak dan pada awal pagi, ia sudah menyeberangi sempadan Belanda. Degowski, Rosner dan Loblich yang dilepaskan polis meninggalkan bas itu dan mengambil sebuah kereta BMW yang disediakan pihak polis. Seperti mana apa berlaku di Bremen, kedua-duanya membawa dua tebusan iaitu Silke Bischoff dan rakannya Ines Voitle. Ketika jam hampir mencecah 7.00 pagi, mereka kembali semula ke Jerman Barat.

Jutaan penonton televisyen di seluruh negara menonton dnegan penuh berdebar, mengharapkan krisis tersebut berakhir dengan baik. Dan mereka ada sebab berharap perkara sedemikian berlaku. Ini kerana semasa di Bremen, Rosner memberitahu pihak media bahawa dia bersedia menamatkan semua ini dan meletakkan muncung pistol pada mulutnya. Tetapi bagi Udo Robel, beliau terlepas semua ini kerana pada hari kejadian, beliau sedang bercuti. Robel hanya tahu apa yang berlaku apabila menonton siaran berita dari kafetaria kelab tenisnya. Ini mendorong wartawan ini segera memandu ke pejabatnya kerana tahu ini satu kisah sensasi yang tak patut dilepaskan begitu saja. Tetapi tiada siapa menyangka Robel akan menjadi sebahagian daripada cerita Degowski-Rosner.

Setibanya di pejabat, seorang rakannya memberitahu kereta BMW yang dipandu dua perompak itu berhenti di satu kawasan pejalan kaki di sebuah pusat beli-belah di tengah bandar Cologne. Robel segera berlari ke bawah dan memang benar ada sebuah kereta berhenti di tengah jalan. Dan seperti dijangka Rosner berada di tempat duduk pemandu sementara Loblich duduk di sebelahnya. Degowski duduk antara Bischoff dan Voitle di tempat duduk belakang. Tatkala inilah, para wartawan termasuk Robel mengerumuni kereta berkenaan. Bischoff yang ditemubual media hanya tersenyum lemah bila menjawab soalan media. Degowski yang dilihat khayal kerana mengambil dadah amfetamin dan bir sudah bercakap besar bahawa dia sudah membunuh seseorang. Sementara Rosner pula mengulangi kenyataannya sebelum ini bahawa mereka tidak akan menyerah diri kepada pihak berkuasa.

Seorang jurugambar tiba di situ dan menyediakan tangga bagi membolehkannya mengambil gambar dari sudut yang dimahukan. Tambah memalukan, wujud satu klip video yang menunjukkan seorang wartawan mencadangkan Degowski menggunakan pistolnya dan mengacukan pada tebusan. Walaupun kenyataan tersebut hanya berbentuk perbualan antara wartawan itu dengan jurukameranya, ia merupakan sesuatu yang memalukan dan memperlekeh semangat manusiawi. Bagi Robel pula, beliau cuba mewujudkan hubungan dengan kedua-dua perompak ini. Pada ketika itu, beliau sedar kedua-duanya sudah hilang kawalan dan situasi boleh berubah menjadi merbahaya dalam sekelip mata.

Pada mulanya, Robel ditanya tentang jalan singkat ke autobahn dan cuba menerangkan laluan kepada kedua-dua perompak itu. Tetapi Rosner yang sudah hilang sabar mengarahkan beliau masuk dalam kereta, duduk bersebelahan Bischoff dan terangkan laluan menuju ke autobahn. Bila ditanya perasaannya berkenaan situasi itu, beliau berkata, “Saya merasakan saya diberi tanggungjawab mengendalikan situasi yang dilihat semakin hilang kawalan. Tetapi saya juga mempunyai naluri seorang wartawan yang mengatakan, ‘Saya mahukan cerita ini. Ini kisah saya.’” Robel cuba mewujudkan perbualan dengan mereka tetapi Degowski mengugut akan menembaknya jika beliau tidak diam. Selepas berada dalam kereta selama 40 minit, Robel akhirnya dilepaskan bila mereka berhenti di sebuah stesen minyak di autobahn. Selepas kereta BMW tersebut beredar, krew televisyen datang dan segera menemubualnya. Beliau menambah, “Pada ketika itulah, lutut saya merasa lemah. Saya sedar apa yang saya lakukan. Saya sedar saya boleh saja mati dalam kereta itu.”

Drama tebusan tersebut berakhir beberapa kilometer dari stesen tersebut, 54 jam selepas ia bermula. Selepas diberi lampu hijau untuk menyelamatkan tebusan dan menahan Degowski, Rosner dan Loblich, polis segera menyerang dan melanggar kereta BMW itu dari arah tepi. Kejadian tembak-menembak kemudian menyusul dan ia berakhir dengan ketiga-tiga suspek berjaya ditahan polis. Sementara Voitle berjaya menyelamatkan diri dengan berlindung dalam satu longkang tepi jalan. Tetapi rakannya, Bischoff tidak bernasib baik kerana ditembak pada bahagian dada oleh Rosner dan mati di tempat kejadian. Robel yang mendengar berita tersebut di sebuah balai polis amat terkejut. Dan sekembalinya beliau ke pejabat, Robel menambah, “Jika ada satu benda yang saya akan perbetulkan ialah saya cuba menulis minit-minit akhir Silke Bischoff, di mana saya bertanggungjawab kepada kegilaan media hingga ke akhirnya. Dan saya masih malu kerana memerah setiap titik cerita berkenaan sampai habis.”

Beberapa tahun selepas itu, Robel dijemput menjadi panel forum awam di sebuah akademi polis tempatan. Kebetulan pula, rakan panel forum itu ialah hakim yang bertanggungjawab menjatuhkan hukuman penjara seumur hidup ke atas Degowski dan Rosner. Semasa forum berlangsung, Robel masih ingat antara hujah yang disampaikannya, “Pihak media sudah melampaui batas dan perkara tersebut tidak seharusnya berlaku lagi pada masa akan datang.” Tatkala itu, hakim itu memandangnya dan berkata, “Pada saya, Herr (Encik/Tuan) Robel, anda sebenarnya menghalang pertumpahan darah dari berlaku pada hari itu di Cologne. Jika anda tidak masuk kereta dan mereka tidak dapat melarikan diri, situasi berkenaan boleh saja bertukar menjadi buruk.” Pada Robel, ia satu jawapan yang dapat menenangkan hatinya.

Bagaimanapun, tidak semua berkongsi pandangan hakim berkenaan. Satu jawatankuasa parlimen negeri West Rhine Westphalia yang ditubuhkan untuk menyiasat krisis tersebut mengeluarkan satu laporan menyelar tindakan pihak media pada hari itu. Menurut laporan tersebut, mereka menganggap tindakan pihak media membantu penjenayah menyebabkan tugas polis bertambah sukar. Malah, laporan tersebut turut menyelar sikap Robel yang mengambil kesempatan dari kisah tersebut untuk mendapatkan pekerjaan dan gaji lebih baik. Laporan itu merujuk kepada tawaran kerja yang diterima wartawan itu dari akhbar tabloid terbesar Jerman, Bild am Sonntag. Beberapa tahu selepas itu, Robel dilantik sebagai ketua editor akhbar Bild.

Selepas apa yang berlaku di Gladbeck, Majlis Kewartawanan Jerman mengeluarkan satu garis panduan secara jelas menyatakan wartawan tidak boleh menemubual penjenayah semasa jenayah tersebut berlaku. Presiden kesatuan wartawan Jerman (DJV), Michael Konken yang menganggap insiden tersebut detik paling suram dalam sejarah Jerman selepas Perang Dunia Kedua. Bagi Degowski, Rosner dan Loblich, kesemua mereka dipenjarakan pihak berkuasa untuk tempoh berbeza-beza. Degowski hidup memencilkan diri selepas dibebaskan dari penjara selama 30 tahun. Loblich pula dipenjarakan sembilan tahun dan hanya menjalani hukuman selama enam tahun. Bagi Rosner pula, sehingga kini penjenayah tersebut masih lagi merengkok dalam penjara dan tidak dianugerahkan parol oleh mahkamah.

SUMBER

Mansel, Tim. (2018). BBC. Gladbeck: The deadly hostage drama where the media crossed a line. https://www.bbc.com/news/stories-45226482


Kisah Sebenar Patung Annabelle

Bagi peminat francais The Conjuring yang dikendali James Wan, pasti masak dengan kisah patung Annabelle. Dari Annabelle (2014) hingga Annabelle Comes Home (2019), patung ini sentiasa mengundang kece.la.kaan kepada pemiliknya sehinggalah ia disimpan dan dijadikan bahan pameran Muzium Ilmu Ghaib milik Ed dan Lorraine Warren di Monroe, Montana. Tetapi versi sebenar Annabelle sebenarnya jauh lebih menakutkan.

Mengikut keterangan pasangan Warren, patung Annabelle merupakan patung yang dimiliki oleh seorang pelajar kejururawatan. Pada suatu hari, wanita itu merasa terganggu dengan gangguan paranormal sekitar rumah yang didiami. Lantas, dia mengambil keputusan untuk berjumpa seorang pakar psikik untuk mengetahui apa yang berlaku.

Apabila pakar itu memeriksa patung berkenaan, dia memberitahu patung ini dihuni oleh roh seorang budak perempuan bernama Annabelle. Tetapi selepas diperiksa buat kali kedua oleh pasangan Warren, ia sebenarnya dirasuk oleh semangat jahat.

Sejak itu, patung Annabelle disimpan dalam kotak khas di muzium dengan papan tanda tidak boleh diusik diletakkan di hadapannya dan terdapat roh jahat di dalamnya. Begitupun, proses membawa dan menyimpan Annabelle bukan sesuatu yang mudah. Malah, mengikut satu laporan Newsweek, Lorraine memberitahu patung tersebut merosakkan brek mereka semasa perjalanan dengan tujuan membu.n.uh mereka dalam kema.la.ngan.

Begitupun, itu tidak menghalang sesetengah pengunjung yang tidak bertanggungjawab daripada menyentuh dan mengejek anak patung tersebut. Dalam sesetengah kes, ada yang hilang nyawa kerana permainan nakal mereka itu.

Contohnya, kisah seorang penunggang motosikal yang ma.ti dalam satu kema.la.ngan jalan raya. Sebelum itu, dia telah datang ke muzium sebelum sengaja menyentuh kotak pameran Annabelle dengan niat memperolokkan patung tersebut. Selepas dihalau keluar dari muzium dengan diiringi oleh kurator, dia kemudiannya ma.ti dalam satu kema.la.ngan jalan raya.

Bagi menantu pasangan Warren dan penyiasat paranormal John Spera, apa yang berlaku ke atas pengunjung itu sememangnya menyedihkan. Tetapi pada masa sama, ia menunjukkan perkara sebegini tidak boleh dipandang remeh.

Spera yang kini berperanan sebagai pemilik muzium turut menafikan khabar angin Annabelle telah berjaya melepaskan diri dari muzium. Khabar angin ini timbul susulan kesilapan seorang pemilik YouTube China, Hi Tech semasa menterjemah temubual dengan pelakon filem Annabelle, Annabelle Wallis.

Dalam temubual tersebut, pelakon The Mummy itu menceritakan pengalamannya beraksi bersama Tom Cruise di set penggambaran. Tetapi kesilapan terjemahan Hi Tech mengakibatkan terjemahan tersebut berbunyi Annabelle terlepas. Akibatnya, ia mencetuskan keributan di laman media sosial.

Bagi meredakan ketakutan orang ramai, Spera memuatnaik videonya di muzium bersama bahan-bahan pameran lain termasuk Annabelle. Dalam video tersebut, dia turut mengingatkan sekiranya patung itu hilang, dia pasti akan mengetahuinya dengan pantas.

Ini kerana muzium tersebut dilengkapi dengan sistem keselamatan yang canggih. Selain itu, sekiranya berlaku insiden pecah masuk, ia pasti diketahui oleh pihak berkuasa. Spera kemudiannya mengingatkan jika Annabelle dapat keluar sekalipun, tiada siapa yang mahu bermain dengannya kerana sejarah patung itu yang berda.ra.h.

RUJUKAN

King, C. (2020, 15 Ogos). ‘I’d be concerned if Annabelle really did leave’: Museum owner puts DITAPIS doll escape rumors to rest. KSAT.

Fahey, R. (2021, 29 Oktober). DITAPIS true story of Annabelle doll ‘DITAPIS by DITAPIS’ that ‘DITAPIS man’ and ‘escaped’. Daily Mirror.


ISTJ. ISFJ. ESTP. ENTP. Sejauh Mana Kebenaran Ujian Personaliti Ini?

Pernah dengar?

Ini sebenarnya jenis personaliti manusia berdasarkan Myers-Briggs Type Indicator (MBTI).

MBTI ialah ujian personaliti paling popular di dunia.

Tetapi, boleh percaya ke? Valid ke?

Ujian ini memang popular.

Setiap tahun, lebih 2 juta orang ambil ujian ini.

89 daripada 100 syarikat yang disenaraikan bawah Fortune menggunakannya.

Syarikat yang jual ujian ini untung lebih $20 juta setiap tahun.

Tapi sebenarnya, alat ujian ini sangat kontroversi.

Why?

Pertama, MBTI dibuat pada tahun 1940 berasaskan teori Carl Jung.

Teori ini hanya berasaskan pemerhatian beliau & tiada kajian yang menyokong.

Waktu ini, bidang psikologi masih belum jadi satu bidang saintifik.

Tapi sebab dia tokoh psikologi yang terawal, teori dia popular.

Berasaskan teori ini, Katherine Briggs & anaknya Isabel Briggs Myers buat MBTI dengan bantuan Edward Hay, seorang pengurus HR di sebuah bank di Philadelphia.

Mereka semua tiada asas ilmu psikologi dan sains.

Jadi, permulaan penciptaan alat ujian ini pun bukan berasaskan sains.

Kedua, MBTI kelaskan personaliti berdasarkan kategori hitam-putih (sama ada A atau B), sedangkan boleh sahaja kita ada A dan B sekali gus.

Contohnya, kita Thinking (T) atau Feeling (F)?

Kajian terkini kata, ramai orang yang Thinker & Feeler pada masa yang sama.

Ketiga, banyak kajian menunjukkan MBTI tiada validity dan reliability yang kuat.

Contohnya, 50% orang yang jawab MBTI buat kali kedua dapat keputusan personaliti yang berbeza, walaupun hanya jarak 5 minggu.

Ini menunjukkan ujian MBTI tidak reliable (tidak konsisten).

Keempat, kajian menunjukkan MBTI tidak efektif untuk “predict” kejayaan orang dalam pekerjaan tertentu.

Walaupun begitu, alat ujian ini masih popular digunakan dalam banyak syarikat seluruh dunia.

Kelima, jenis personaliti dalam MBTI tidak komprehensif.

Ada beberapa jenis personaliti yang tiada dalam MBTI.

Salah satunya, sama ada seseorang itu lebih “agreeable” (bersetuju) atau lebih “argumentative” (berhujah).

Tetapi, ini dah tahun 2020, kenapa MBTI masih sangat popular?

Pertama, sebab ujian ini mampu buat orang rasa “wow” selepas mendapat keputusan.

“This isn’t a test designed to accurately categorize people, but rather a test designed to make them feel happy after taking it.”

Kedua, sebab penggunaan ujian ini sudah dinormalisasi.

Bila dah diguna secara meluas, terutama oleh syarikat ternama atau tokoh yang dipercayai, orang tidak begitu kisah untuk melihat bukti saintifik.

Malah, selepas dah tahu pun, ada yang masih tidak peduli dengan bukti sains.

Terakhir, ramai orang guna MBTI untuk hiburan sahaja.

Mereka mungkin tak percaya sangat pun, tetapi sekadar nak cuba-cuba.

Habis tu, apa alat ujian personaliti yang paling baik?

Buat masa ini, kajian menunjukkan Big Five Personality Test mempunyai validity dan reliability yang terbaik.

Big Five terdiri daripada:

Extraversion, Emotional Stability, Agreeableness, Conscientiousness, and Openness.

Bacaan Lanjut:

Goodbye to MBTI, the Fad That Won’t Die. https://www.psychologytoday.com/us/blog/give-and-take/201309/goodbye-mbti-the-fad-won-t-die

Why the Myers-Briggs test is totally meaningless. https://www.vox.com/2014/7/15/5881947/myers-briggs-personality-test-meaningless}

Using the Myers-Briggs Type Indicator to Study Managers: A Literature Review and Research Agenda. https://journals.sagepub.com/doi/abs/10.1177/014920639602200103

Artikel dinaikkan selepas mendapat izin penulis asal, saudara Akif Basri. Kalau berminat untuk membaca perkongsian hebat beliau mengenai psikologi, boleh follow Twitter beliau @akif_basri.


Berakhirnya Heisei, Bermulanya Reiwa

Semua “Japanophile” (peminat budaya Jepun, budaya Jepun yang sebenar bukan weebo waifu dan sewaktunya) pasti menanti-nantikan pengumuman kerajaan Jepun pagi tadi tentang nama era baharu yang bakal menggantikan era “Heisei” (平成) iaitu “Reiwa” (令和).

Nama era atau “gengō” (元号) atau “nengō” (年号) di Jepun ialah nama bagi sesebuah tempoh pemerintahan seorang maharaja. Setiap maharaja mempunyai nama era yang tersendiri. Memandangkan Maharaja Akihito akan turun takhta pada 30 April ini, maka pemilihan nama era baharu dibuat bagi Putera Mahkota Naruhito yang akan menaiki takhta pada 1 Mei.

Orang Jepun lagi biasa memakai gengō berbanding tahun Masihi. “Heisei 1-nen” atau “Heisei Gannen” (平成元年) itu tahun 1989, “Heisei 2-nen” tu tahun 1990. Krisis ekonomi tahun 2009 orang Jepun sebut sebagai “Heisei 21 nendo keizai kiki” (平成21年度経済危機). Kalau minat siri Kamen Rider tahulah ada beza antara “Shōwa Riders” dan “Heisei Riders”.

Sejak tahun 1868 (tahun permulaan Jepun moden), Jepun dah pernah pakai nama era “Meiji” (明治), “Taishō” (大正), “Shōwa” (昭和) dan “Heisei”. Meiji nama era Maharaja Mutsuhito (1868-1912), Taishō nama era Maharaja Yoshihito (1912-1926), Shōwa nama era Maharaja Hirohito (1926-1989) dan Heisei ialah nama era bagi Akihito yang menjadi maharaja Jepun sejak tahun 1989 hingga kini.

Amalan gengō sebenarnya berasal dari China. Kalau kita baca sejarah China, kita akan baca pasal “nama” maharaja seperti “Yongle”, “Kangxi” “Qianlong” dan seumpamanya. Tapi itu semua bukan nama maharaja China tapi nama era mereka. Nama bagi Maharaja Yongle (1404-1424) ialah Zhu Di, nama bagi Maharaja Kangxi (1661-1722) ialah Aisin-Gioro Hiowan-Ye. Maharaja China terakhir bernama Aisin-Gioro Puyi, dan nama eranya ialah Xuantong (1908-1912).

Jepun mula memakai gengō pada tahun 645, apabila Maharaja Kōtoku (孝德) melakukan pembaharuan masyarakat Jepun dengan meniru budaya China. Kōtoku menamakan eranya sebagai “Taika” (大化) dan pembaharuan yang dilakukan olehnya dikenali sebagai “Taika no Kaishin” (大化の改新).

Yang menariknya, Korea walaupun dipengaruhi oleh budaya China tetapi tidak mempunyai nama era pada Dinasti Joseon (1392-1897). Ini kerana Korea dilihat sebagai negara “tributary” kepada China. Pemerintahnya hanya bertaraf “raja”, bukan “maharaja”, jadi tak layak untuk ada nama era.

Ini berbeza dengan Jepun yang melihat diri setaraf dengan China. Jepun belajar budaya China adalah untuk memajukan diri, bukan menunduk kepada China.

Secara tradisi, gengō diambil daripada perkataan-perkataan dalam kitab klasik tamadun China. “Meiji” diambil daripada ungkapan “嚮明而治” dalam kitab Ekikyō (易經), “Taisho” diambil daripada ungkapan “大亨以正” yang juga berasal dari Ekikyō. “Shōwa” diambil daripada “百姓昭明，協和萬邦” dalam kitab Shōsho (尚書) manakala “Heisei” diambil daripada ungkapan “內平外成” dalam kitab Shiki (史記).

Tapi nama “Reiwa” kali ini berbeza sikit. Buat kali pertama gengō tak ambil daripada kitab tamadun China tapi diambil terus daripada Man’yōshū (萬葉集) iaitu antologi puisi Jepun tertua yang dibukukan pada tahun 759.

“Reiwa” diambil daripada baris puisi berbunyi “初春令月、氣淑風和” (sho shun REI getsu, ki shuku fū WA) yang membawa maksud “bulan berkat pada awal musim bunga, udaranya nyaman dan anginnya membawa tenang”. Jadi perkataan “Reiwa” dalam konteks ini membawa maksud “berkat” dan “ketenangan”.

Tapi perkataan “Rei” juga memberi maksud “order” dan “rule”, sementara “Wa” ialah nama klasik Jepun. Bunyinya lebih kurang macam “Shōwa” yang membawa maksud “memasyhurkan Wa”.

Apabila perkataan “Rei” dan “Wa” ditafsirkan bersama, ia nampak lebih agresif berbanding nama “Heisei” yang seolah-olah membawa maksud “pencapaian (成) yang biasa-biasa (平)”.

Sekarang orang Jepun dah tak nak biasa-biasa. Era Heisei bagi mereka ialah zaman yang “wasted”: ekonomi merosot, bencana alam yang kerap, politik yang cacamarba. Semua ini membawa kepada kemunculan reformis berhaluan nasionalis seperti Shinzō Abe yang bercita-cita untuk “Make Japan Great Again”. Dan pemilihan gengō berdasarkan kitab tamadun Jepun juga memberi konotasi “nativis” iaitu pemurnian budaya negara berdasarkan warisan tempatan bukan tamadun luar.

Pendek kata, “Reiwa” menandakan kemunculan Jepun yang lebih nasionalis dan asertif. Lebih “right wing” lah orang kata.

Tapi yang lebih penting, nampak tak orang Jepun betapa bangga dengan tradisi yang berkaitan dengan raja mereka? Walaupun gengō dah diamalkan selama 1,374 tahun, tapi orang Jepun bukan saja tak rasa ia perkara yang kolot yang perlu dibuang, malah siap buat inovasi.

Kita pula bagaimana? Kata nak Pandang ke Timur.

**nantikan ulasan tentang sejarah Heisei, Naruhito, Masako dan sebagainya sepanjang April ini.


Sultan Selim II: Kehebatan Yang Tenggelam Dalam Sejarah

Anak-anak tokoh yang hebat sering ditakdirkan untuk kekal dalam pengaruh bapa mereka, tidak kira berapa banyak kebaikan yang mereka miliki.  Di sebalik segala sumbangan baginda, Sultan Selim II tetap dibayangi oleh ayahandanya, Sultan Suleiman I, yang merupakan seorang pemerintah yang agung.

Sultan Uthmaniyyah ke-11 dan khalifah Islam ke-76 Sultan Selim II adalah putera Sultan Suleiman I, juga dikenali sebagai Suleiman al-Kanuni. Baginda merupakan satu-satunya sultan yang lahir dan mangkat di Istanbul. Baginda digambarkan sebagai seorang yang tinggi, kacak dan mempunyai dahi yang tinggi dan mata berwarna hazel. Baginda dikenali sebagai “Selim Yang Perang”, mungkin kerana rambut cantik yang diwarisi daripada ibunya, Hurrem Sultan.

Baginda mungkin dianggap sebagai sultan yang paling tidak popular sepanjang sejarah Uthmaniyah, bahkan imejnya dikotori dengan tuduhan seperti gemar meminum arak, namun ada banyak jasa dan sumbangan baginda yang jarang diketahui umum. Wallahualam.

Baginda tidak ada cita-cita mahu berkuasa ketika masih berstatus seorang şehzade (putera). Baginda hanya berdiam diri seolah-olah hanya menunggu takhta yang datang sendiri kepadanya.

Selim II pernah bertanya kepada sahabatnya, Celal Bey, “Apa yang orang katakan tentang kita?”  “Tentera menyokong Şehzade Mustafa manakala Şehzade Bayezid disokong oleh ibu bapa dan wazirnya,” jawab Celal Bey.

Atas jawapan ini, Selim berkata: “Biarlah yang kuat mahukan Sultan Mustafa. Biarlah kesultanan Bayezid dituntut oleh ibu bapanya. Biarkan Selim yang malang ini dikasihi oleh Mawlanya (Tuhan)! Marilah kita bersenang-senang. Hari esok adalah milik Tuhan.”

Para kekanda baginda, Mehmed dan Cihangir jatuh sakit dan meninggal dunia. Ambisi Şehzade Mustafa dan Bayezid, yang bangkit menentang bapa mereka itu akhirnya mengorbankan nyawa mereka.

Akhirnya, berkat kesabaran Şehzade Selim itu telah membuktikan bahawa baginda adalah calon yang paling layak untuk mewarisi takhta. Kesabaran adalah nilai yang paling berharga bagi seorang negarawan.

Sebenarnya, ayahandanya juga cenderung untuk menyokong Şehzade Selim untuk menggantikannya menduduki takhta kerana Selim seorang anak yang taat. Baginda mengambil bahagian dalam ekspedisi-ekspedisi ketenteraan bersama bapanya.

Selim membuktikan kemahirannya ketika berkhidmat sebagai gabenor di Manisa, Kütahya dan Karaman. Apabila Sultan Suleiman I berangkat melancarkan ekspedisi ke wilayah Parsi, baginda meninggalkan Selim sebagai pemangku sultan.

Mencegah Penjajahan

Selepas menaiki takhta, Sultan Selim II menyerahkan urusan pentadbiran di tangan wazir dan menantunya yang bijaksana, Sokollu Mehmed Pasha. Baginda ketika itu seumpama seorang raja di negara monarki Eropah yang demokratik hari ini. Tetapi baginda sentiasa berwaspada terhadap ambisi orang lain di sekelilingnya.

Baginda menyokong negarawan-negarawan seperti Lala Mustafa Pasha, Özdemiroğlu Osman Pasha, Kılıç Ali Pasha dan Piyale Pasha dan melindungi mereka daripada Wazir Besar Sokollu Mehmed Pasha, yang merupakan seorang tokoh yang berkuasa dan bercita-cita tinggi.

Sokollu ialah wazir kedua dan terakhir yang kekal memegang jawatan sepanjang pemerintahan sultan dalam sejarah Uthmaniyah. Yang pertama ialah Çandarlı Ali Pasha, wazir semasa era Sultan Bayezid.

Pemerintahan Sultan Selim II adalah salah satu zaman paling cerah dalam sejarah Empayar Uthmaniyah. Tunisia telah dibebaskan daripada tangan Sepanyol, penentangan Zayidi di Yaman telah dipatahkan dan penguasaan Uthmaniyah telah menjadi dominasi di Yaman pada zamannya.

Sultan turut bertanggungjawab mengirim bala tentera, artileri dan armada perang laut untuk membantu umat Islam di Kesultanan Aceh dalam menentang Portugis. Dengan itu, Kesultanan Aceh mampu mengekalkan kemerdekaannya sehingga tahun 1914.

Atas permohonan bantuan daripada khan Astrakhan, Perang Rusia-Turki, atau Kempen Don-Volga-Astrakhan 1569, telah dilancarkan. Ia bertujuan untuk menghubungkan Laut Hitam dan Laut Kaspia dengan membuka saluran pada titik di mana Sungai Volga yang mengalir ke Laut Kaspia dan Sungai Don yang mengalir ke Laut Azov menjadi sangat rapat antara satu sama lain, sekali gus memberikan perlindungan kepada Turkistan daripada  Ekspansionisme Rusia. Projek telah dimulakan, namun, ia tidak dapat diteruskan kerana musim sejuk dan sebab-sebab lain.

Khan Crimea Devlet I Giray, yang menerima bantuan daripada Sultan Selim II, menyerang Moscow dan memaksa Rusia untuk berdamai. Justeru, baginda menghalang Asia daripada jatuh ke tangan penjajah. Namun, Projek Terusan Suez pada zaman sultan yang ingin mengukuhkan penguasaan politik dan komersialnya di Lautan Hindi tidak direalisasikan.

Sultan Selim II adalah seorang pemerintah yang cintakan keamanan. Baginda berdamai dengan Iran, Austria dan Venetia, dan bertanggungjawab di atas pembinaan semula negara.

Baginda merupakan sultan pertama yang tidak keluar berkempen selepas menaiki takhta. Ini kerana hampir semua kempen-kempen pada zamannya adalah ekspedisi laut, dan para sultan tidak mengiringi tentera laut dalam misi.

Atas sebab ini, Sultan Selim II dikenali sebagai personaliti yang membosankan oleh ramai pihak dan ahli sejarah hingga baginda tidak pernah diberikan tempat yang sepatutnya dalam sejarah.

Impian Sultan

Campur tangan dalam urusan pentadbiran kebiasaannya jarang berlaku tetapi ia berlaku dalam penaklukan Cyprus pada Julai 1571. Cyprus telah ditawan oleh umat Islam semasa pemerintahan Khalifah Muawiya pada abad ketujuh dan juga Ummu Hiram binti Milhan, ibu saudara Nabi Muhammad S.A.W. telah syahid di sini.

Bagaimanapun, Cyprus kemudiannya jatuh ke tangan musuh, yang menjadi asas legitimasi bagi Uthmaniyah untuk melancarkan kempen menakluki kepulauan tersebut.

Di samping itu, Cyprus telah menikam ke dalam tanah Uthmaniyyah seperti pisau, dan Venetia yang merupakan pemilik pulau itu mengancam keselamatan Uthmaniyah di Mediterranean. Memandangkan penaklukan pulau itu sangat sukar, Divan-I Hümayun (Majlis Mesyuarat Kerajaan) menentang ekspedisi di sana.

Khabar angin menyebut Sultan Selim II bermimpi pada masa itu, di mana, Nabi Muhammad S.A.W. memberitahu bahawa baginda akan menakluki Cyprus dan mahu baginda membina sebuah masjid sebagai tanda kesyukuran.

Selepas kejadian ini, yang berulang beberapa kali, sultan berkeras untuk melancarkan ekspedisi penaklukan pulau itu. Akibat fenomena mengenai mimpi ini meningkatkan populariti sultan, tentera laut yang baharu telah ditubuhkan.

Uthmaniyah yang sebelum itu teragak-agak untuk melancarkan kempen, akhirnya berjaya menakluki pulau itu dalam masa yang singkat. Kemudian, Sultan Selim II memerintahkam Masjid Selimiye dibina di Nicosia (Lefkoşa).

Pada 7 Okt. 1571, tentera laut Uthmaniyah mengalami kekalahan buat kali pertama menentang tentera laut persekutuan Negeri-negeri Kepausan, Malta, Venice dan Sepanyol. Sebanyak 152 kapal telah hilang, malah laksamana besar turut syahid.

Sultan yang sangat kecewa, memerintahkan tentera laut diperbaharui dalam tempoh lima bulan. Apabila Laksamana Besar Kılıç Ali Pasha menyatakan rasa terkejut tentang perintah itu, Sokollu Mehmed Pasha menawarkan jawapan bersejarah kepadanya:

“Pasha! Pasha! Kamu tidak kenal negara ini. Kekuasaan negara ini berada pada tahap yang jika semua tiang tentera laut diperintahkan dibuat daripada perak, tali dibuat daripada benang sutera, dan layar dibuat daripada satin, ia akan disiapkan dengan mudah. Jika ada kapal yang kehabisan peluru, ambillah dari aku!”

Oleh itu, armada laut dengan 200 kapal telah dibina dengan kerja keras sepanjang musim sejuk. Joseph von Hammer-Purgstall mengaitkan ini dengan keunggulan ekonomi dan teknikal Uthmaniyah dan menyatakan, “Seolah-olah orang Turki telah memenangi Pertempuran Lepanto.”

Pada tahun 1567, apabila pemberontakan Belanda menentang Sepanyol bermula, pemimpin pemberontakan, Willem Orange meminta bantuan Sultan Selim II. Sultan berjanji untuk membantu atas dasar “musuh yang sama” tetapi kekalahan semasa Pertempuran Lepanto tidak mengizinkan Uthmaniyah membantu secara langsung.

Pada masa itu, slogan “Liever Turks dan Paaps” (Aku lebih rela menjadi orang Turki daripada menjadi Katolik) amat popular di Belanda. Pihak tentera Belanda juga memakai jata berbentuk bulan sabit dengan slogan ini pada topi mereka.

Seperti semua anak lelaki Sultan Suleiman, Selim II menerima pendidikan dan latihan yang sangat baik dan merupakan salah seorang yang paling intelek pada zamannya. Baginda menghargai golongan ulama dan merupakan seorang sultan yang soleh yang tergolong dalam tarekat sufi Khalwati. Baginda mendapat panduan oleh Syeikh Suleiman Amedi.

Sultan sangat mahir berburu dan memanah. Tidak ada seorang pun yang mampu menarik busur lebih baik daripada baginda pada zamannya. Baginda pernah berenang di Selat Bosporus.  Baginda juga seorang yang baik dan merendah diri.

Sultan Selim II juga seorang penyair hebat yang menghasilkan diwan (koleksi puisi oleh seorang pengarang). Baginda pernah menulis puisi dengan nama pena ‘Selimi’.

Penyair Turki Yahya Kemal Beyatlı memuji sultan dan menyamakan bait-baitnya dengan Masjid Selimiye secara puitis, dengan berkata: “Dia mempunyai bait dan masjid yang begitu indah.” Bait sultan yang dipuji oleh Beyatlı berbunyi:

“Kami adalah burung bulbul cinta yang mengadu tentang perpisahan dengan nafas yang terik

Angin pagi yang lembut menjadi api jika ia bertiup melalui tasbih kami.”

Semasa pemerintahan Sultan Suleiman, larangan membuka pub atau kedai arak ditetapkan di kawasan kejiranan di mana orang Islam adalah majoriti. Larangan itu dibatalkan semasa pemerintahan Sultan Selim II untuk menampung kerugian cukai.

Orang bukan Islam boleh membeli, menjual dan meminum arak dalam negara Islam. Di Empayar Uthmaniyyah, terdapat pub milik orang bukan Islam. Kerajaan pernah mengutip cukai daripada mereka, dan orang Islam tidak boleh memasuki tempat-tempat ini. Kebanyakan mereka yang tidak mengetahui peraturan ini, beranggapam bahawa sultan adalah seorang yang meminum arak.

Mahakarya

Sultan Selim II memerintahkan beberapa kerja amal, termasuk masjid, madrasah dan imaret (dapur sup), di seluruh negara. Kubah Masjid Selimiye, yang dibina oleh arkitek Uthmaniyah Mimar Sinan di Edirne dan diisytiharkan sebagai “mahakarya,” adalah lebih besar daripada Hagia Sophia.

Masjid Besar Hagia Sophia dapat bertahan hari ini berkat tembok penahan yang telah diperintahkan pembinaannya oleh sultan untuk struktur tersebut. Baginda juga memerintahkam sebuah madrasah dan dua menara yang elegan dibina di sebelahnya.

Baginda mengarahkan laluan air Mekah dibaikpulih dan menghiasi Kaabah dengan kubah marmar yang indah. Antara kerja amalnya yang lain ialah Masjid Selimiye dan Pondok Aziz Efendi di Lefkoşa, Menara Pelabuhan Navarin dan Masjid Besar Antakya.

Sultan Selim II mengasaskan kota Karapınar di Konya. Baginda membina sebuah masjid dan kompleks di sini. Baginda telah membaiki Istana Topkapı, yang mengalami kerosakan akibat bencana kebakaran.

Salah satu kebiasaan yang dilakukan pada zamannya adalah menghiasi menara masjid dengan lampu minyak yang dipanggil mahya pada bulan Ramadhan dan malam-malam yang dianggap berkat.

Kematian Syeikh al-Islam Ebussuud Efendi yang sangat disayanginya pada Ogos 1574 banyak memberi kesan kepada sultan. Baginda lebih bersedih di atas kematian Ebussuud Efendi daripada kematian anaknya dua tahun sebelum itu.

Kemudian, baginda berundur ke pondoknya dan menghabiskan masa dengan beribadah.

Semasa melawat struktur bangunan dan rumah mandi yang dibina semula di istana selepas kebakaran, sultan tergelincir dari lantai marmar, jatuh dan akhirnya mangkat akibat pendarahan otak.

Sultan Selim II berumur 50 tahun ketika baginda meninggal dunia pada tahun 1574, selepas lapan tahun memerintah.  Baginda mangkat pada usia yang sama dengan datuknya, Sultan Selim I, dengan nama yang sama baginda.

Selain itu, kedua-dua Selim ini memerintah untuk tempoh yang sama. Baginda kemudiam dikebumikan di makam yang dibina oleh Mimar Sinan di halaman sekitar Hagia Sophia.

Baginda kurang menyukai kehidupan harem. Satu-satunya isteri tercintanya, Nurbanu Sultan, adalah salah seorang wanita yang paling baik dalam sejarah. Dia meminta Mimar Sinan membina Masjid Atik Valide di Üsküdar dan kompleksnya serta Toptaşı Bimarhane (hospital sakit mental), yang kini beroperasi di Bakırköy.  Terdapat banyak badan amal lain yang telah ditugaskan olehnya. Nurbanu Sultan juga bertanggungjawab menyalirkan air ke Istanbul.

Sultan Selim II mempunyai lapan anak lelaki bernama Murad, Mehmed, Ali, Süleyman, Mustafa, Cihangir, Abdullah dan Osman dan empat anak perempuan bernama Esmehan, Gevherhan, Fatma dan Shah Sultan.

Keturunan anak-anak Esmahan yang lahir dari nasab Sokollu Mehmed Pasha dan Gevherhan dari Piyale Pasha masih hidup dan bertahan hingga ke hari ini.


Gambar Ini Perlu Ditatap Para Penyokong Sekolah Vernakular

14 Januari 1964, boleh dibayangkan, reaksi sebilangan  rakyat Amerika apabila saja mereka membuka lembaran tengah majalah Look, terpapar pada dua muka surat penuh, satu ilustrasi yang secara literalnya, itulah dia. Sangat mengganggu emosi dikala mereka sedang menikmati waktu santai yang penuh damai.

Ilustrasi yang dimaksudkan ialah, ‘The Problem We All Live With’, sebuah lukisan yang dihasilkan pada 1964 oleh Norman Rockwell, seorang ilustrator berkulit putih Amerika. Lukisan ini dihasilkan sebagai ilustrasi untuk majalah Look. Apa yang dapat kita lihat didalam lukisan ini ialah seorang kanak-kanak perempuan Afrika-Amerika yang berpakaian serba putih, daripada kasutnya sehinggalah reben rambut, berjalan tanpa sedikitpun menoleh. Dia diiringi oleh empat orang marsyal, masing-masing berseragam penuh tanpa digambarkan bahagian muka. Di bahagian dinding duka itu, satu percikan penuh agresif kesan balingan sebiji tomato. Tertera juga satu contengan besar yang tertulis istilah kesat “NIGGER”, dan, jika anda dapat perhatikan pada bahagian atas sebelah kiri kanvas, secara kabur tertulis singkatan “KKK”. Dengan gambaran seperti ini, pastinya membuatkan ramai orang tertanya-tanya apakah motifnya? Lebih-lebih lagi ilustrasi itu dihasilkan oleh Norman Rockwell, seorang ilustrator yang cukup terkenal dengan ilustrasi sebelumnya yang menggambarkan kehidupan rakyat Amerika yang indah dan sempurna, seolah-olah inilah dia apa yang disebut sebagai ‘American Dream’! Tetapi kali ini dia melakukan sesuatu yang bertentangan daripada kebiasaannya.

‘The Problem We All Live With’ merupakan lukisan sejarah, berdasarkan peristiwa sebenar yang berlaku ketika itu. Untuk mengetahui kisah disebalik lukisan ini, maka kita perlu berbalik kepada sejarah politik Amerika Syarikat. Fokusnya ialah pada gerakan hak-hak sivil, atau dikenali sebagai Black Movement. Secara ringkas, Ia telah bermula pada pertengahan 1950an. Sebelum itu Amerika telah mengamalkan satu dasar pengasingan kaum (Racial Segregation) dengan satu doktrin yang disebut sebagai ‘separate  but equal’ yang diguna pakai secara sah sejak 1897. Dasar ini telah memisahkan golongan Afrika-Amerika dengan golongan kulit putih dalam setiap perkara termasuklah perkhidmatan, kemudahan awam, dan peluang-peluang yang ada. Dasar itu kemudiannya telah ditarik balik dalam kes Oliver Brown menentang the Board of Education of Topeka pada 1951. Dalam kes itu Brown mendakwa anaknya dinafikan untuk memasuki sebuah sekolah rendah di Topika, Kansas (yang semestinya didominasi oleh orang kulit putih). Sehinggalah pada 17 Mei 1954 dimana mahkamah agung telah memutuskan bahawa pengasingan kaum di sekolah awam adalah tidak berperlembagaan. Ini secara langsung telah membuka satu jalan ke arah integrasi kaum di dalam sistem pendidikan. Semestinya keputusan ini telah mendatangkan pelbagai reaksi terutamanya oleh golongan kulit putih yang tidak berpuas hati dengan keputusan ini. Walau bagaimanapun, perkembangan kearah integrasi itu berjalan secara perlahan. Di New Orleans, sekolah integrasi dimulakan pada 1964, 6 tahun selepas keputusan mahkamah itu. Di sinilah terjadinya peristiwa yang digambarkan di dalam lukisan ini.

Watak protagonis didalam lukisan ini ialah Ruby Bridges, seorang kanak-kanak kulit hitam yang telah menggemparkan seluruh penduduk New Orleans. Lukisan ini ialah gambaran situasi dimana Ruby yang dikawal oleh empat orang marsyal sedang menuju ke sekolah rendah William Frantz yang terletak 5 blok daripada rumah Ruby, lebih dekat daripada sekolah sebelumnya. Dia merupakan antara empat orang kanak-kanak kulit hitam pertama yang berjaya memasuki sekolah ‘orang putih’ setelah dia melepasi ujian saringan. Pun begitu, hanya dia seorang yang memasuki sekolah William Fantz. 14 November 1960 merupakan hari pertama Ruby pergi ke sekolah tersebut. Dia telah dijemput oleh empat orang marsyal di rumahnya. Ditemani oleh ibunya, mereka dibawa menaiki kereta menuju ke ‘medan pertempuran emosi’. Diluar perkarangan sekolah, penunjuk perasaan telah menanti lebih awal sebelum ketibaan Ruby. Mereka membawa sepanduk dan kain rentang yang tertulis ayat-ayat rasis. “We want to keep our school white”, “We won’t go to school with negroes”, sehinggalah dalam satu kes, seorang wanita datang ke sekolah dengan membawa anak patung hitam di dalam sebuah keranda kayu. Ruby melihat semua itu, ia sangat menakutkan. Ibu bapa, masing-masing telah membawa keluar anak-anak mereka daripada sekolah tersebut. Sehinggalah Ruby seorang sahaja yang ada di dalam kelas. Mujur ada seorang cikgu yang sudi mengajar dia. Tunjuk perasaan terus berlarutan. Sehari menjadi seminggu, seminggu menjadi sebulan, dan sebulan menjadi setahun, sehinggalah keadaan menjadi semakin reda.

Norman Rockwell, menghasilkan lukisan ini 3 tahun selepas kejadian berlaku iaitu pada tahun 1964. Sebelum itu, selepas kejadian Ruby berlaku, beberapa peristiwa yang lain telah menyusul. Antaranya, pada tahun 1961, sekumpulan perarakan keamanan telah diserang di Alabama ketika mencabar undang-undang pengasingan pengangkutan bas. Kemudian pada tahun 1962, James Meredith, telah berjaya menjadi pelajar Afrika-Amerika pertama yang memasuki Universiti Mississippi. Diikuti pada tahun 1963, terjadi peristiwa dimana Medgar Evers, seorang ketua hak-hak sivil telah dibunuh. Tahun itu juga Rakyat Amerika mengikuti perarakan hak-hak sivil di Washington. Dan pada tahun 1964, Seluruh Amerika menyaksikan Presiden Johnson menandatangani Akta Hak-Hak Sivil. Gerakan ini diakhiri pada tahun 1968 dengan penuh duka dimana Martin Luther King Jr telah dibunuh.

Lukisan ini menggamarkan Ruby sebagai simbol keberanian orang kulit hitam menuntut hak-hak sivil. Pelukis sengaja tidak memaparkan wajah empat orang marsyal untuk memberikan tumpuan kepada Ruby sebagai fokus utama dalam karya. Walaupun lukisan ini bersandarkan kepada peristiwa nyata, tetapi lukisan ini bukanlah sepenuhnya menggambarkan keadaan ketika itu. Dalam erti kata lain, lukisan ini telah diolah untuk membentuk satu komposisi yang menarik. Ini termasuklah balingan tomato pada bahagian dinding yang hanyalah satu penambahan subjek oleh pelukis, Balingan tomato sebagai satu perlambangan penindasan terhadap Ruby – sebagai mewakili orang kulit hitam. Pemakaian warna putih yang bertentangan dengan warna kulit Ruby menggambarkan bagaimana orang kulit hitam cuba berintegrasi dengan orang kulit putih.

Norman Rockwell, walaupun seorang berbangsa kulit putih, tetapi dia tidaklah menyokong apa yang dilakukan oleh orang putih terhadap Ruby. Dia seorang penyokong hak-hak sivil. Pernah diceritakan, ketika dia bekerja di The Saturday Evening Post, sebuah syarikat penerbitan sebelum dia berpindah kepada Look, dia telah disuruh oleh syarikat untuk membuang gambar seorang kulit hitam yang berada dalam  sebuah kumpulan didalam sebuah lukisan yang sedang dihasilkan. Katanya, polisi syarikat tidak membenarkan memaparkan orang kulit hitam melainkan untuk tujuan pengiklanan kerja industri-perkhidmatan. Polisi syarikat itu telah menjadi punca kepada dia meninggalkan syarikat penerbitan itu walaupun sudah lama bekerja dengannya.

‘The Problem We All Live With’ telah diangkat sebagai satu menifestasi hak-hak sivil. Gambaran peristiwa yang diceritakan mejadi satu rujukan dan penilaian kepada generasi mendatang bahawa integrasi dan kesamarataan yang dikecapi oleh rakyat Amerika ini dibina atas derita dan semangat perjuangan yang berliku oleh bangsa kulit hitam. Jika tidak kerana perjuangan hak-hak sivil, tidaklah mungkin Obama menjadi Presiden. Atas penghargaan itu, Obama ketika beliau menjadi presiden telah ‘meminjam’ lukisan ini daripada Museum Norman Rockwell untuk dipamerkan di White House.

*Di Malaysia ada pula puak yang bermatian mempertahankan sekolah vernakular. Sangat menyedihkan.

RUJUKAN:

Bridges, Ruby, and Margo Lundell. Through My Eyes: New York: Scholastic Press, 2009.

Solomon, Deborah. American Mirror: the Life and Art of Norman Rockwell. New York, NY: Picador/Farrar, Straus and Giroux, 2014

Separate but Equal – Separate Is Not Equal. Accessed November 14, 2019. https://americanhistory.si.edu/brown/history/1-segregated/separate-but-equal.html.

History.com Editors. “Brown v. Board of Education.” History.com. A&E Television Networks, October 27, 2009. https://www.history.com/topics/black-history/brown-v-board-of-education-of-topeka.

Highlinemiddle. “How Ruby Bridges Impacted Society?” Social Change Blog, February 10, 2017. https://ganzgrade7.wordpress.com/2017/02/10/how-ruby-bridges-impacted-society/.

“President Obama Meets Civil Rights Icon Ruby Bridges.” National Archives and Records Administration. National Archives and Records Administration. Accessed November 14, 2019. https://obamawhitehouse.archives.gov/blog/2011/07/15/president-obama-meets-civil-rights-icon-ruby-bridges.

Artikel dikirimkan oleh Khaliq Az-Zahi untuk The Patriots.


Saintis Jumpa Fosil Yang Mungkin Ada Kaitan Dengan Kraken?

Sebut saja nama Kraken, ia berbeza mengikut kelompok individu. Bagi peminat dunia komik, Kraken ialah nama kod untuk pemimpin organisasi pengga.n.as HYDRA, Daniel Whitehall. Manakala bagi peminat sejarah hidupan marin, ia merujuk kepada sejenis sotong gergasi yang berupaya memu.sn.ahkan kapal-kapal layar dan menjadi sebahagian mitologi dunia lautan. Tetapi seorang pakar percaya sotong tersebut benar-benar wujud di alam nyata.

Mengikut rekod sejarah, Kraken mula disebut dalam saga Iceland abad ke-13 yang dipanggil Orvar-Oddr. Dalam saga tersebut, Hagufa dirujuk sebagai raksasa terbesar di lautan dan berupaya memus.na.hkan kapal-kapal layar dan menelan ikan paus. Saga Norse ini merupakan rujukan pertama dalam sejarah yang menyebut perihal Kraken.

Bagaimanapun, Profesor Mark McMenamin dari Kolej Mount Holyoke percaya Kraken sebenarnya sudah wujud jauh lebih lama dengan merujuk kepada penemuan sebuah fosil icythyosaur (ikan cicak dalam Bahasa Yunani) pada 2011. Fosil tersebut didapati mengandungi kesan muncung sejenis haiwan bak sotong dan tanda-tanda penghisap pada setiap tu.la.ng fosil berkenaan.

Icythyosaur merupakan hidupan marin yang wujud sekitar 200 hingga 250 juta tahun yang lalu. Apa yang menarik perhatian Prof McMenamin ialah susunan aneh fosil berkenaan yang kini terletak di Taman Negeri Berlin-Ichthyosaur, Nevada. Para saintis mencadangkan susunan ini terjadi apabila ikan tersebut dise.ra.ng oleh pemangsa yang lebih besar berkemungkinan seekor sotong gergasi yang pernah menguasai dunia lautan.

Saintis menganggarkan ukuran haiwan yang menyerang icythyosaur berukuran 30 meter panjang. Ini menjadikan sotong tersebut jauh lebih besar daripada sotong gergasi yang diketahui hari ini. Selain kesan penghisap dan muncung pada fosil, lapangan serpihan tulang turut ditemui bersama fosil berkenaan.

Prof McMenamin menyimpulkan berdasarkan semua bukti yang dilihat, icythyosaur ini dilemaskan atau dipa.t.ahkan lehernya oleh Kraken sebelum dibawa balik ke sarangnya sebagai makanan. Walaupun hipotesis yang dikemukakan beliau sememangnya menarik, masih banyak bukti arkeologi yang perlu dikemukakan untuk membuktikan Kraken ialah haiwan sebenar dan bukan raksasa mitologi.

RUJUKAN:

Holloway, A. (2017). Are Fossils Linked to the Legendary Kraken Enough to Prove its Ter.ri.fy.ing Existence?. Ancient-Origins.


Tapak Berusia 11, 500 Tahun Ditemui Di Turki

Sekitar 15 km dari bandar Sanliurfa, Turki berdiri monumen bersejarah yang dimegah-megahkan sebagai yang paling tua di dunia. Tua yang bagaimana? Jauh lebih tua berbanding mana-mana monumen yang biasa kita dengar selama ini, misalnya Piramid Giza (sekitar 2500SM) dan Stonehenge (3000SM). Juga jauh mendahului sistem penulisan kuneiform, yang didakwa sebagai sistem penulisan pertama manusia (3500-3000SM). Dan lebih aneh, usianya lebih awal berbanding petempatan tertua di rantau tersebut yang memiliki kesan jejak amalan pertanian (petempatan Catalhoyuk, Turki, 7500-5700SM)  – bermaksud monumen ini berkemungkinan mendahului amalan pertanian komuniti di situ, pada waktu itu. Setakat ini, monumen yang boleh menandingi usianya adalah sisa runtuhan yang terdapat di tapak Tell Qaramel, Syria.

Monumen yang
dimaksudkan adalah Gobekli Tepe, sebuah kompleks batu-batuan dipercayai sebagai
kuil yang berkeluasan satu ekar walaupun pakar memperkirakan luas sebenarnya
mampu mencecah sehingga 22 ekar. Para penyelidik meletakkan pentarikhan bagi
monumen ini adalah sekitar 11 500 tahun dahulu (9500SM).

GOBEKLI
TEPE HIDUP SEMULA PADA KURUN KE-20

Keadaan tapak
Gobekli Tepe sangat terpelihara ketika ia ditemukan semula oleh manusia di
zaman moden. Menurut para arkeologis, Gobekli Tepe dikambus oleh masyarakat
setempat sekitar tahun 8000SM sehingga ia tertimbus di bawah bukit buatan.
Menerusi kaedah inilah ia dapat terpelihara dengan begitu baik selama ribuan
tahun.

Gobekli Tepe
pertama kali ditemukan semula oleh manusia pada tahun 1960an. Namun pada waktu
itu, individu yang menemukannya tidak menjangkakan signifikasi besar yang
dimiliki oleh monumen berkenaan. Melihat beberapa bongkah batu kapur yang telah
runtuh dan sedikit hancur, mereka menganggap Gobekli Tepe ini tidak lain
hanyalah sebuah tapak permakaman biasa sahaja. Telulang manusia, artifak
persemadian, sarcophagi, atau artifak-artifak tipikal lain – itulah apa yang
mereka jangka tertanam di tapak Gobekli Tapak.

Namun hakikat sebenar hanya terdedah kira-kira 30 tahun kemudian, tepatnya, tahun 1994 apabila seorang ahli arkeologi Jerman yang bernama Klaus Schmidt melawat tapak berkenaan. Sebaik tiba di sana, beliau langsung sahaja menyedari terdapat sesuatu yang ‘besar’ terkambus di tapak tersebut. “Sekilas pandang sahaja, saya tahu bahawa saya hanya ada dua pilihan – iaitu beredar dari situ tanpa memaklumkan (apa yang saya temui itu) kepada sesiapa atau meluangkan seluruh hidup saya untuk bekerja di tapak ini.”

Sama benarnya dengan telahannya itu, Schmidt membuat pilihan yang betul. Beliau kekal mengusahakan kerja-kerja ekskavasi di Gobekli Tepe sejak tahun 1995 dengan bantuan Institusi Arkeologi Jerman. Pentarikhan karbon ke atas tapak berkenaan yang mengisyaratkan bahawa ia dibina pada 11 500 tahun dahulu membuatkan Schmidt terus bertekad dengan usahanya itu.

CIRI
BINAAN KOMPLEKS BERSEJARAH GOBEKLI TEPE

Setakat apa yang
telah ditemukan, Gobekli Tepe bukanlah sebuah petempatan manusia. Oleh kerana
itu jika kita membuat carian tentang ‘tamadun manusia tertua di dunia’, bukan
nama Gobekli Tepe yang hadir sebaliknya petempatan Catalhoyuk memandangkan
Catalhoyuk memiliki ciri yang lengkap untuk diperakui sebagai sebuah tamadun
sama seperti tamadun-tamadun purba lain – Indus, Mesopotamia, dan lain-lain.

Ujian geomagnetik dan kerja-kerja ekskavasi yang dijalankan di tapak Gobekli Tepe mendapati terdapat paling kurang 200 bongkah batu yang didirikan sehingga membentuk 20 buah bulatan. Menurut penelitian para penyelidik, monumen ini memiliki satu pola asas di mana dua buah tiang batu bersaiz besar diletakkan di tengah-tengah setiap bulatan. Lalu, kedua-dua tiang batu tersebut dikelilingi oleh sejumlah bongkah batu yang membentuk seakan-akan pagar atau tembok. Kesemua tiang batu ini berbentuk huruf ‘T’ dengan ketinggian antara 3 hingga 6 meter. Berat setiap satunya pula antara 40 hingga 60 tan, angka yang cukup untuk membuatkan kita tergaru-garu kepala dek memikirkan bagaimana manusia pada zaman itu mampu mencipta, menggerakkan, mendirikan dan malah menyempurnakan kesimetriannya.

Tidak cukup
dengan ketinggian dan ukuran berat, tiang-tiang batu ini juga memiliki ukiran
pelbagai haiwan seperti kerbau, ular, musang, burung jenjang, singa dan
lain-lain. Bukan setakat ukiran, wujud juga di sana patung-patung berbentuk
singa. Ciri-ciri sebeginilah yang membuatkan Gobekli Tepe sangat signifikan
dalam kalangan sejarahwan dan arkeologis, kerana menghadirkan hipotesis bahawa
manusia yang hidup di sana pada waktu itu jauh lebih maju berbanding apa yang
ditanggapi kita sebelum ini.

FUNGSI
KEAGAMAAN GOBEKLI TEPE

Memandangkan
tidak terdapat binaan atau kesan tinggalan yang merupakan keperluan hidup bagi
sesebuah komuniti masyarakat, seperti ketuhar tanah, lubang membakar sisa
buangan atau bahkan kebun tanaman, Gobekli Tepe dianggap bukan petempatan
manusia di zamannya. Paling tidak, masyarakat yang berhubung secara langsung
dengan Gobekli Tepe tidak hidup secara tetap di situ. Kalau begitu, apakah
kefungsian Gobekli Tepe?

Secara umum, kebanyakan penyelidik berpendapat bahawa Gobekli Tepe merupakan sebuah kompleks kuil atau kompleks keagamaan (kepercayaan), mungkin yang paling tua di dunia selain Ka’bah sebelum ia dibangunkan oleh Nabi Adam alaihissalam. Pendapat ini berdasarkan daripada ciri-ciri yang terdapat pada kompleks berkenaan – baik dari seni binanya yang berbentuk bulatan mahupun ukiran-ukiran pada bongkah batunya, dan bahkan menurut Schmidt, hakikat bahawa ia merupakan tempat kunjungan suci manusia purba.

Bahkan menurut
Profersor Klaus Schmidt, Gobekli Tepe merupakan tempat suci yang menerima
kunjungan manusia di zaman purba, baik dari Jerusalem mahupun Mesir. “Saya
berpendapat kami sedang berhadap-hadapan dengan sebuah simbolisasi terawal
(kepercayaan terhadap) para dewa,” ujarnya. Jika benar pendapat Schmidt ini,
maka Gobekli Tepe sememangnya merupakan sebuah monumen keagamaan yang sangat
penting di zaman purba.

Naratif yang hampir serupa turut disuarakan oleh seorang lagi arkeologis yang turut terlibat secara langsung dalam kerja-kerja ekskavasi di tapak berkenaan, iaitu Jens Notroff. Menurut beliau, Gobekli Tepe adalah sebuah mercu tanda tempat manusia zaman dahulu kala saling bertemu.

Beliau melampirkan beberapa buah penemuan telulang haiwan seperti gazel, rusa, burung dan auroch yang diandaikan telah diburu dan dibawa ke tapak berkenaan sebagai hidangan dalam pertemuan-pertemuan yang dilangsungkan di situ. Selain itu, terdapat juga beberapa buah kendi batu yang agak besar, cukup besar untuk menampung kira-kira 40 gelen air sebagai bekalan semasa perjalanan jauh yang ditempuh.

Berikutan kefungsiannya yang diandaikan melibatkan hal-hal keagamaan atau kepercayaan masyarakat di zaman itu, sebahagian ilmuwan membuat suatu lagi andaian. Menurut mereka, Gobekli Tepe berkemungkinan adalah Kebun Eden (atau sebuah kuil di Kebun Eden) yang disebutkan di dalam Kitab Kejadian. Tambahan lagi, sejak dahulu lagi Hilal Subur (Fertile Crescent) dikaitkan dengan Kebun Eden dan Gobekli Tepe sememangnya terletak di dalam Hilal Subur, lebih-lebih lagi ia diapit oleh dua batang sungai penting iaitu Sungai Furat dan Sungai Tigris. Walau apapun keadaannya, hal ini merupakan suatu nilai tambah bagi signifikasi yang dimiliki oleh Gobekli Tepe.

MENGUBAH
PANDANGAN TERHADAP SEJARAH KETAMADUNAN MANUSIA

“Gobekli Tepe telah mengubah segala-galanya,” ujar seorang ahli antropologi dari Universiti Stanford yang bernama Ian Hodder. Kenyataan beliau ini sememangnya bukanlah suatu romantisme atau berlebih-lebihan. Setiap sudut pada batang tubuh Gobekli Tepe menghadirkan seribu macam persoalan yang sama sekali berbalikan dari pemahaman kita selama ini tentang peradaban manusia. Manusia yang pada zaman itu, kita perkirakan tidak memiliki sebarang peralatan tangan asas, tiada sistem penulisan, tiada struktur ketamadunan – sama sekali primitif.

Bahkan kita juga
mempercayai bahawa sesebuah ketamadunan itu bermula apabila berkembangnya
aktiviti pertanian di dalam sesebuah komuniti masyarakat. Namun memetik
daripada sumber-sumber yang dirujuk, Gobekli Tepe menghadirkan sebuah konsep
bahawa ketamadunan manusia bukanlah bermula apabila kelangsungan hidup manusia
terjamin (menerusi perkembangan aktiviti pertanian), akan tetapi apabila
kepercayaan dan kebudayaan manusia terpelihara (menerusi pembinaan monumen
keagamaan).

RUJUKAN

Mark Oliver. (14
Jun 2018). Built 6000 Years Before Stonehenge, Gobekli Tepe is the Oldest
Temple in the World. All That Interesting.
https://allthatsinteresting.com/gobekli-tepe

Ancient Origins.
(8 Mac 2013). The Mysterious Gobekli Tepe in Turkey.
https://www.ancient-origins.net/ancient-places-asia/mysterious-gobekli-tepe-inturkey-00186

Gobekli Tepe.
The Oldest Temple of the World.
http://gobeklitepe.info/

CPilgrim.
(n.d.). Gobekli Tepe. Atlas Obscura.
https://www.atlasobscura.com/places/gobekli-tepe

Stephan Roget.
This Archaeological Site is Rewriting Our Entire Understanding of Human
History. Ranker
https://www.ranker.com/list/facts-about-gobekli-tepe-turkish-archaeological-site/stephanroget


Mutiara, Sejak Bila Menjadi Perhiasan dan Sumber Kecantikan Manusia?

Mutiara ialah permata tertua di dunia yang popular sebelum manusia mempunyai bahasa bertulis.

Pada 2019, ahli arkeologi di Abu Dhabi menemui mutiara berusia 8,000 tahun di antara runtuhan penempatan Zaman Batu, menjadikannya sebagai mutiara tertua yang pernah ditemui di bumi.

Tiada siapa yang tahu dengan tepat bila mutiara ditemui manusia, tapi ia pertama kali disebut dalam teks Cina sekitar 2300 SM sebagai perhiasan selama beribu tahun dan telah dipersembahkan sebagai hadiah kepada kerabat Cina.

Tamadun Cina purba mempunyai mitos yang mutiara dipercayai menjamin perlindungan daripada api dan naga yang bernafas api.

Mutiara yang berwarna hitam pula dikatakan terbentuk di dalam kepala naga. Mutiara itu dibawa oleh naga dewasa di celah giginya. Naga tersebut perlu dibunuh untuk mengumpulkan mutiara.

Sepanjang sejarah, mutiara telah menjadi permata berharga yang digemari oleh golongan diraja dan golongan elit.

Apa kegunaan mutiara dalam Tamadun Cina?

Permaisuri Dowager Cixi memerintah China pada akhir Dinasti Qing Manchu (1644 hingga 1911) antara merupakan peminat tegar mutiara yang dipecahkan menjadi serbuk. Baginda bukan sahaja menggunakan serbuk mutiara pada mukanya, tetapi menelannya setiap hari.

Malah disebabkan ketaksubannya untuk kelihatan cantik, baginda menubuhkan pasukan penyelidikan untuk menyelidik rawatan penjagaan kulit. Daripada penyelidikannya, baginda mendapati bahawa serbuk mutiara mampu digunakan sebagai salah satu rawatan anti-penuaan yang paling berkesan.

Permaisuri Cixi menyapu bedak muka yang dicampur dengan mutiara dan krim kulit ke mukanya setiap pagi. Serbuk mutiara ialah bahan utama kecantikan baginda.

Jurusolek zaman Dinasti Tang China menggunakan serbuk mutiara untuk mencantikkan dan melindungi kulit mereka. Dan Wu Ze Tian, Permaisuri Dinasti Tang juga menggunakan serbuk mutiara secara dalaman dan luaran dan kulitnya dikatakan cantik dan berseri seperti wanita yang lebih muda.

Ahli-ahli Istana Imperial China percaya dengan kesan penjanaan semula yang terhasil menggunakan serbuk mutiara yang juga berfungsi sebagai untuk penyembuhan, kedutan, dan pencerahan kulit.

Mutiara terkenal dalam sistem perubatan tradisional Asia. Terdapat banyak legenda dan cerita rakyat yang diturunkan. Ia melambangkan betapa pentingnya permata ini kepada tamadun purba.

Oleh: Azizul Farhan

Nak lagi kisah-kisah budaya Cina yang sangat menarik? Mudah sangat bila bersama KITAB TAMADUN CINA. Boleh beli dengan diskaun menarik Jualan Pasca PBAKL di: https://bit.ly/kitabtamaduncina


PBAKL 2023: Hafizul Adnen

Selesai sesi tandatangan dan juga live bersama Hafizul Adnen, penulis buku Kitab Tamadun Rom yang sudi meluangkan masa di reruai kita tadi. Alhamdulillah, buku Kitab Tamadun Rom laris terjual tadi… dan pembaca semua jangan risau, buku ni kami dah sedia stok yang banyak untuk kalian semua.

Jemput ramaikan reruai THE PATRIOTS sepanjang #PBAKL2023.


Jawapan Burung Hud-Hud

Selalu kita dengar lagu “Tanya sama itu Hud Hud” ciptaan M Nasir. Permulaan Lagu ditulis lirik:

Tujuh puluh tiga pintu, Tujuh puluh tiga jalan, Yang sampai hanya satu jalan

Semua tahu, bait di atas merujuk kepada hadis umat islam yang berpecah kepada tujuh puluh tiga puak, dan hanya satu sahaja masuk syurga. Tapi persolan dari seluruh isi lagu, apa yang kita nak tanya sama itu HUD HUD?

Atau apakah jawapan sebenar yang kita mahu dari kisah Burung Hud-Hud?

Bagi yang belum tahu, Hud-Hud ni adalah seekor burung pelatuk yang boleh terbang bebas ke sana ke mari dengan riang gembira menyusur angin lalu hingap sesuka hati sambil bersiul siul seloka riang,

Alkisahnya, pada zaman dahulu.. ada seorang Nabi yang sangat hebat akan kerajaannya, yang mana mampu menundukkan jin dan semua binatang, juga boleh perintahkan angin dan segala jenis makhluk untuk berbakti kepadanya, malahan boleh berdialog dengan binatang. Itulah dia kerajaan agung Nabi Sulaiman A.S

Pendek cerita, setelah Nabi Sulaiman a.s membangunkan Baitulmaqdis dan melakukan ibadah haji, maka berpergianlah baginda meneruskan perjalannya ke Yaman. Setibanya di San’a – ibu kota Yeman , baginda memanggil burung hud-hud untuk disuruh mencari sumber air di tempat yang kering tandus itu.

Tapi burung hud-hud yang dipanggilnya itu tidak datang segera. Hanya menjelang kemurkaan Nabi Sulaiman a.s. lantas mengancam akan menghukum burung Hud-hud yang tidak hadir itu jika tiada alasan yang kukuh. Arakian, tibalah burung Hud-hud yang lambat tiba itu didepan Nabi Sulaiman lalu berkata sambil menundukkan kepala ketakutan:

“Ketika aku terbang, aku telah menemukan sesuatu yang sangat penting untuk diketahui oleh Tuan. Aku telah menemukan sebuah kerajaan yang besar dan mewah di negeri Saba yang dikuasai dan diperintah oleh seorang Permasuri. Aku melihat seorang Ratu itu duduk di atas sebuah tahta yang megah bertaburkan permata yang berkilauan. Aku melihat ratu dan rakyatnya bersujud kepada matahari dikala terbit dan terbenam..”

Lalu nabi Sulaiman a.s berkata kepada Hud-hud:

“Baiklah, kali ini aku ampuni dosamu kerana berita yang engkau bawakan ini penting, maka sekarang aku perintahkan engkau pergi hantar suratku kepada Ratu itu dan lemparkanlah ke dalam istana ratu yang engkau maksudkan itu, kemudian kembalilah secepat-cepatnya, sambil kami menanti perkembangan selanjutnya bagaimana jawapan ratu Saba atas suratku ini.”

Hud-hud pun terbang kembali menuju Saba dan setibanya di atas istana kerajaan Saba dilemparkanlah surat Nabi Sulaiman a.s tepat di depan ratu Balqis yang sedang duduk dengan megah di atas tahtanya. Lantas terkejut manusia si ratu melihat sepucuk surat jatuh dari udara tepat di depan wajahnya.

Sungguh kurang ajar, manusia ke binatang punya kerja ni?

Bila Ratu melihat ke atas tak nampak apa apa pun.

Kemudian diambillah surat itu oleh ratu, dibuka dan baca isinya yang berbunyi:

“Dengan Nama Allah Yang Maha Pengasih lagi Penyayang, surat ini adalah daripada-Ku, Sulaiman. Janganlah kamu bersikap sombong terhadapku dan menganggap dirimu lebih tinggi daripadaku. Datanglah sekalian kepadaku berserah diri.”

Pendek cerita, Ratu Balqis akhirnya tunduk kepada Nabi Sulaiman a.s yang mempunyai kerajaan yang luas ke atas manusia , jin dan binatang-binatang, itupun setelah salah seorang pengikut nabi sulaiman a.s menunjukkan kekuatannya mengalihkan istana tahta Ratu Balqis dalam sekerdip kelipan mata.

Pling!

Aku tamatkan cerita Hud hud, Nabi dan Ratu itu, sebab the rest is history

Persoalanya di sini adalah, apa kita nak Tanya sama itu HUD HUD?

Bagi aku, soalannya berbunyi begini:

Kepada burung HUD HUD..

Kenapa engkau yang terbang sekejap tinggi dan sekejap rendah di perintah oleh Nabi Sulaiman untuk berjumpa dengan ratu Balqis menyampaikan perutusan baginda? Padahal sepatutnya nabi sulaiman perintahkan JIN Ifrit yang boleh terbang sekelip mata, tapi kenapa disuruhnya engkau? Kenapa Nabi Sulaiman tak suruh tenteranya yang jauh lebih hebat dari kau untuk pergi jumpa Ratu Balqis? Kenapa Baginda suruh kau yang kecik dan lemah ini. Kenapa? Kenapa?

Tak faham aku!

Maka aku pun bertanya kepada BUZNAMA – (berita dari ustaz yang aku tak ingat namanya).

Jawapanya adalah:

Apabila seseorang itu ada perasaan risau atas nasib seseorang yang lain, terutamanya nasib mereka di akhirat kelak, maka Allah akan ambil KERJA darinya, atau Allah akan ‘guna’kan orang yang ada fikir risau ini sebagai asbab hidayah.

Dalam kes ini, walaupun seekor burung hud hud yang terbang sekejap tinggi dan sekejap rendah, tapi oleh kerana si burung ini ada perasaan risau atas umat, yang mana bila melihat satu kaum yang menyembah matahari maka dia lekas lepas bagitahu kepada raja Sulamain a.s.

Maka di sini, Allah telah gunakan burung Hud-Hud lagi sekali untuk hantar surat kepada Balqis kerana hanya burung hud hud yang layak dengan tugas itu kerana KERJA akan di ambil dari Allah ke atas makhluknya bila ada perasaan risau, bukan diukur daripada bakat dan kelayakkan..

Sebab tu jika kita rujuk sejarah sahabat Nabi SAW, kebanyakkan sahabat datang dari golongan hamba abdi, orang miskin dan musafir. Kenapa?

Kenapa Allah tak pilih Abu Jahal atau Abu Lahab yang lebih berpengaruh untuk bantu Nabi SAW?

Jawapan:- Kerana mereka (Abu jahal atau Abu lahab) tak ada perasaan risau seperti Bilal RA, Sumayah RA dan sahabat yang lain.

Begitulah adilnya Allah, untuk memajukan agama, semua orang layak membuat dakwah dengan syarat ada perasaan risau atas umat..

Malah dalam Pertempuran Khandak, Huzaifah telah ditugaskan sebagai pengintip pada malam yang sejuk, sedangkan beliau tiada langsung baju menutup badan,selain sepasang kain.

Di sini jelas menunjukkan Allah akan GUNA kita untuk Bantu AGAMA Allah, hanya apabila kita ada fikir risau atas umat tak kira apapun status kita.

Walaupun kalian ialah seorang hamba abdi, pekerja kilang, bekas penagih dadah, tidak berstatus ustaz atau ulamak, seorang penyanyi, penulis, doesn’t matter what, asalkan korang ada rasa risau atas umat, sedih melihat ummat derhaka kepada ALLAh, maka di saat itu ALLAH akan GUNAKAN kalian untuk bantu Agama Allah. Isya-Allah..

Macam burung HUD HUD yang ada perasaan risau melihat Ratu Balqis dan rakyatnya menyembah Matahari, maka Allah akan GUNA burung ini sebagai ASBAB hidayat dan Allah telah rakam peristiwa ini dalam kitab yang paling mulia, iaitu Al Quran yang akan di baca oleh manusia dan jin sampai hari kiamat.

Jadi renungkan diri, Burung HUD HUD yang kecil pun Allah pilih untuk ambil kerja agama kerana ada fikir risau atas umat, sedangkan kita, macam-macam bakat yang kita miliki, usahkan dipilih Allah untuk berdakwah, solat berjemaah pun tak terpilih.

Adohai…

Malulah korang pada burung Hud Hud yang namanya disebut dalam Al quran.

Now shame on you. (and me too)


Lilith – Lagenda Syaitan Betina Masyarakat Purba

PENGENALAN

Isteri pertama
Adam, penggoda hitam, syaitan betina, dewi jahat kuno, berikut merupakan antara
gelaran-gelaran yang diberi oleh masyarakat purba terhadap watak ini, Lilith.

Tidak banyak yang diketahui berkenaan entiti ini berdasarkan pendedahan yang agak sedikit dari Talmud, Bible, malah kisah lagenda Sumeria, ‘Epik Gilgamesh’, namun dia merupakan salah satu entiti tertua yang pernah tercatat di sejarah dunia.

Masing-masing mempunyai kisah dan penghuraian yang tersendiri berkenaan Lilith. Namun, pada masa kini, Lilith tiba-tiba menjadi sebuah lambang mulia bagi gerakan feminisme disebabkan keberanian Lilith bagi tidak menurut perintah manusia dan lelaki pertama, Adam.

Nama Lilith juga
pernah disebut di Alphabet of Ben Sira
dan ajaran Kaballah.

LATAR BELAKANG

Lagenda
berkenaan Lilith bermula pada zaman Mesopotamia, dimana jampi mantera serta
tangkal direka bagi melawan ancaman buruk yang datang dari Lilith, pemburu
perempuan hamil dan bayi baru lahir. Mitos ini kemudian berpindah ke
tamadun-tamadun yang berdekatan dan selepas Mesopotamia, seperti Hittite,
Mesir, Israel, dan Yunani.

Nama Lilith
muncul di prasanti Sumeria, iaitu Epik Gilgamesh, di kitab Talmud milik agama
Judaism, dan hanya disebut secara tidak langsung di kitab Bible. Ketika Zaman
Pembaharuan Eropah, Lilith pernah digambarkan oleh seorang pelukis terkenal, Michelangelo,
sebagai separuh perempuan, separuh ular, yang melilit di sekeliling ‘Tree of
Knowledge’, atau pokok Khaldun bagi umat Islam.

Bagi golongan
feminist moden, Lilith dilihat sebagai simbol mulia kerana perjuangannya yang
mahu bebas dari kawalan Adam. Namanya digunapakai oleh sebuah majalah wanita
kaum Yahudi yang terkenal, iaitu ‘Majalah Lilith’, dan sebuah festival muzik
tahunan, ‘Pesta Lilith’.

LILITH DARI LAGENDA PURBA SUMERIA

Asal nama Lilith
ialah dari perkataan Sumeria, ‘lilitu’ yang membawa maksud syaitan betina atau
semangat angin. Namanya pernah disebut di Prasanti XII dari Epik Gilgamesh,
sebuah puisi purba Mesopotamia yang bertarikh sebelum 2100 S.M.. Ianya kemudian
telah diterjemahkan oleh pihak Assyria dan Akkad ketika 600 S.B..

Menurut Epik Gilgamesh, watak Lilith pernah dikaitkan dengan pokok willow, atau Huluppu bagi lidah orang Sumeria. Di dalam salah sebuah pencarian Gilgamesh bagi mencari rahsia hidup abadi, dia pernah membantu dewi cinta dan perang, Inanna, dan berjaya merampas kembali pohon huluppu dari tangan Lilith dan entiti jahat lain, dimana beliau akhirnya terpaksa melarikan diri ke kawasan padang pasir.

Pada tahun 1933, sebuah plak yang tergantung di dinding batu kapur pernah dijumpai di Arslan Tash, Syria, yang pernah menyebut berkenaan Lilith. Plak tersebut berfungsi sebagai sebuah tangkal bagi menghalau Lilith. Berikut merupakan terjemahan teks yang terdapat di plak tersebut:

“O you who fly in (the) darkened room(s), /
Be off with you this instant, this instant, Lilith. / Thief, breaker of bones.”

Terjemahan
penulis:-

“Wahai engkau yang masuk ke bilik-bilik
gelap. / Pergilah kau dari sini, wahai Lilith. / Pencuri, pematah tulang-belulang.”

Dikatakan
bahawa sekiranya Lilith terlihat namanya ditulis di plak tersebut, ia akan
beredar dengan segera, sekaligus dapat menyelamatkan ibu mengandung dan anak
kecil dari menjadi mangsa kekejaman Lilith terhadap ibu mengandung dan
anak-anak kecil.

Kepercayaan
tahyul ini lahir akibat kadar kematian bagi ibu atau anak, atau kedua-duanya
sekali yang agak tinggi suatu masa dahulu, dimana mereka mempercayai Lilith
merupakan punca mereka m4t1 ketika melahirkan anak.

CATATAN TALMUD BERKENAAN LILITH

Kitab Talmud
memaparkan Lilith sebagai syaitan bersayap dan berambut panjang, kaitannya
dengan dunia syaitan, dan amalannya kebiasaanya yang sering menyerang lelaki pada
larut malam ketika mereka sedang tidur lena. Kitab tersebut juga pernah
menyebut berkenaan perihal Lilith yang mengganggu-gugat Adam semasa beliau
dipisahkan dari Eve.

Pada lewat zaman
kerajaan Rom dan awal zaman pertengahan Judaism, nama Lilith diukir di
mangkuk-mangkuk yang digunakan bagi tujuan perawatan, dimana nama-nama beberapa
malaikat merangkap musuh ketatnya, iaitu Snvi, Snsvi, dan Smnglof diseru bagi
menghalang Lilith dari mencapai apa yang dikehendakinya.

Apapun, tujuan
pembikinan mangkuk-mangkuk tersebut adalah tidak lain tidak bukan, iaitu bagi
mencegah dari kadar kem4t1an ibu dan anak ketika bersalin, serupa dengan
kepercayaan masyarakat Sumeria.

REKOD BIBLE BERKAITAN LILITH

Di dalam sebuah
teks yang berfungsi bagi menafsirkan dan menerangkan kitab-kitab Hebrew, iaitu
midrash, ia menghuraikan percanggahan yang terdapat di Kitab Kejadian 1 dan 2.
Di dalam Kitab Kejadian 1, Adam dan isterinya diciptakan dalam waktu yang sama,
manakala di dalam Kitab Kejadian 2, Eve dicipta dari tulang rusuk Adam.
Penyelaraskan bagi percanggahan tersebut memutuskan bahawa terdapat wanita lain
yang pernah bersama Adam. Wanita tersebut ialah Lilith.

Di dalam kitab Perjanjian
Lama, iaitu Isaiah 34:14, nama Lilith tidak disebut secara langsung. Para
cendiakawan Bible mempercayai bahawa Lilith merupakan apa yang Bible gambarkan
berkenaan ‘makhluk jahat yang tinggal di kawasan runtuhan bangunan yang muncul
pada waktu malam’. Kitab tersebut juga menganggap Lilith sebagai semangat
jahat, tidak suci, dan merbahaya.

Kitab Genesis Rabbah menceritakan berkenaan dia sebagai isteri Adam yang pertama, dimana tuhan mencipta Adam dan Lilith secara serentak. Lilith mempunyai semangat yang kuat, merdeka, dan mahu menjadi setaraf dengan Adam. Dia enggan dianggap kurang penting dari Adam dan tidak mahu berada dibawahnya ketika bersama.

Perkahwinan mereka hancur, dan mereka gagal mencari kebahagiaan. Menurut Robert Graves dan Raphael Patai di karya mereka, The Herbrew Myths, Adam mengadu kepada tuhannya perihal pasangannya yang meninggalkannya. Tuhan pun menghantar malaikat-malaikat untuk mencari dan memanggil pulang Lilith ke pangkuan Adam. Namun dia enggan. Akhirnya tuhan mencipta pasangan kedua bagi Adam, iaitu Eve.

LILITH DAN FEMINISM

Meskipun Lilith
dilihat sebagai syaitan, penggoda, dan kambing hitam sepanjang perjalanan sejarah,
bagi pihak feminis, Lilith mula diangkat sebagai sebuah simbol utama mereka
ketika permulaan gerakan mereka ketika 1970 an kerana bagi pihak feminis,
Lilith ialah seorang perempuan yang bebas dari kawalan seorang lelaki dan mampu
membuat pilihannya sendiri sekaligus, menentukan takdirnya sendiri.

Berdasarkan penceritaan dari Bible, Lilith berpendapat bahawa disebabkan penciptaan dia dan Adam adalah dari tanah yang sama, maka mereka sepatutnya setaraf. Keengganan dia tunduk kepada Adam menyebabkan mereka bergaduh, dan akhirnya bercerai. Kisah ini menjadi penyebab utama kenapa pihak feminis mengangkat Lilith menjadi simbol dan idola mereka.

Nama Lilith
diabadikan di beberapa media, seperti sebuah program celik huruf negara, sebuah
majalah terbitan feminis Yahudi telah diterbitkan pada tahun 1976, Majalah
Lilith, dan sebuah festival muzik tahunan, ‘Pesta Lilith’.

RUMUSAN

Kepercayaan masyarakat lama yang wujud akibat kadar kem4t1an ketika melahirkan anak yang tinggi suatu masa dahulu telah menganggap Lilith sebagai syaitan atau semangat yang mengambil ny4wa ibu dan bayi baru lahir. Lilith juga dianggap sebagai wanita sebelum Eve bagi Bible.

Hasil inspirasi
kisah dari Bible berkenaan Lilith yang menolak dari tunduk kepada Adam telah
menyebabkan pihak feminis mengangkat Lilith sebagai idola utama dalam
perjuangan mereka kerana kisah beliau yang menolak dari tunduk kepada Adam, dan
menganggap mereka adalah setaraf.

Nama Lilith telah
digunakan di dalam media-media terkini yang melibatkan novel, tayangan filem, permainan
video, dan anime & manga, sama ada secara langsung atau tidak langsung,
seperti novel Lilith (1895), filem Evil Angel, permainan video Darkstalkers, dan siri Neon Genesis Evangelion.

Walaupun Lilith
mempunyai cerita yang berlainan versi berdasarkan catatan-catatan lama seperti
Epik Gilgamesh, Talmud dan Bible, kesemua catatan tersebut mempunyai pendapat
yang sama berkenaan Lilith, iaitu makhluk yang dianggap jahat dan mempunyai
banyak gelaran yang kurang baik, sekaligus memperkayakan lagi dunia penceritaan
dan media masa kini.

RUJUKAN

1) Klimczak, N. (2016,
Mei 17). Lilith: Ancient Demon, Dark
Deity or Sensual Goddess?. Diambil pada 8 November 2019 dari https://www.ancient-origins.net/myths-legends/lilith-ancient-demon-dark-deity-or-sex-goddess-005908

2) Sartore, M. (2019,
Oktober 29). Meet Lilith, The Woman In
The Garden Of Eden The Bible Doesn’t Want You To Know About. Diambil pada 8
November 2018 dari https://www.ranker.com/list/biblical-facts-about-lilith/melissa-sartore

3) Gaines, J. H.
(2018, Mac 15). Lilith. Diambil pada
8 November 2019 dari https://www.biblicalarchaeology.org/daily/people-cultures-in-the-bible/people-in-the-bible/lilith

4) Pelaia, A. (2019,
April 16). The Legend of Lilith: Adam’s
First Wife. Diambil pada 8 November 2019 dari https://www.learnreligions.com/legend-of-lilith-origins-2076660

5) Lesses, R. (2009,
Mac 20). Lilith. Dari Jewish Women’s
Archive. Diambil pada 8 November 2019 dari https://jwa.org/encyclopedia/article/lilith

6) Nicolaou, E. (2019,
September 12). Who Is Lilith & Why Is
She Suddenly In Every Teen Show?. Diambil pada 8 November 2019 dari https://www.refinery29.com/en-us/2019/09/8362537/who-is-lilith-bible-adam-story-tv-show

7) Leitch,
A. (2018, April 14). Lilith: From
Demoness to Dark Goddess. Diambil pada 12 November 2019 dari
https://occult-study.org/lilith-from-demoness-to-dark-goddess/


Kehidupan Mewah Anjing-Anjing Diraja Di Kota Larangan China

Bermula dari pakaian yang dijahit khas hinggalah sida-sida peribadi yang ditugaskan melayani setiap keperluannya, anjing-anjing di Kota Larangan China menikmati berbagai jenis kemewahan yang tidak semua manusia dapat kecapi.

Sebagaimana yang umum maklum, Kota Larangan merupakan kediaman peribadi maharaja-maharaja China sepanjang dua dinastinya yang terakhir, iaitu Dinasti Ming dan Dinasti Qing. Ia dibina pada tahun 1406 dan siap pada 1420 Masehi, dilengkapi dengan 980 buah bangunan dan meliputi kawasan seluas 720,000 meter persegi.

Kompleks kediaman diraja ini dikawal rapi sehingga tidak dapat dimasuki oleh masyarakat umum dan hanya boleh diakses oleh maharaja dan kaum kerabatnya sahaja, termasuklah ribuan gundik dan sida-sida. Pada tahun 1987, Kota Larangan diiktiraf sebagai Tapak Warisan Dunia. Ia juga dinobatkan oleh UNESCO sebagai kompleks bangunan kayu paling besar di dunia.

Kehidupan maharaja China di Kota Larangan dipenuhi dengan kesenangan dan kemewahan, dan ia turut dinikmati oleh anjing-anjing peliharaan mereka. Menurut Chen Shen, ahli kurator di Muzium Diraja Ontario di Toronto di dalam bukunya yang berjudul ‘The Forbidden City: Inside the Court of China’s Emperors’, anjing-anjing maharaja China disediakan kediaman khusus di astaka-astaka yang berlantaikan batu marmar dan berkatilkan bantal-bantal sutera. Mereka juga disediakan dengan pelayan-pelayan khas dan sebuah jabatan khusus turut dibentuk bagi memenuhi keperluan mereka, iaitu Jabatan Penjagaan Anjing.

Sida-sida tersebut kebiasaannya diberikan latihan rapi untuk menjaga dan memenuhi setiap keperluan mereka, manakala kaum wanita dalam istana pula menjadikan aktiviti mendandan anjing sebagai antara aktiviti masa senggang pilihan. Pakaian yang dikenakan pada anjing tersebut kesemuanya dijahit khusus mengikut saiz dan baka mereka.

Pada tahun 2014, pakaian salah seekor anjing diraja dari Kota Larangan pernah dipamerkan di muzium sebagaimana yang diterakan pada gambar. Pakaian tersebut dihasilkan daripada kain sutera dan dihiasi dengan corak bunga peon, cukup besar untuk menutupi tubuh si anjing, dari ekor hingga ke muncungnya.

Cuma, kemewahan yang dinikmati anjing-anjing diraja tersebut berakhir seiring dengan tum-bangnya pemerintahan Dinasti Qing. Selepas Pembe-rontakan Yihetuan ditundukkan, kuasa-kuasa asing menguasai Beijing dan menja-rah Kota Larangan pada tahun 1900. Sebelas tahun kemudian, Puyi, maharaja China terakhir yang masih kecil melarikan diri dari Kota Larangan dan dipaksa turun takhta sekali gus menamatkan pemerintahan Dinasti Qing. Turut terkubur bersama adalah kemewahan yang dinikmati oleh anjing-anjing istana.

TERJEMAHAN
April Holloway. (10 Mac 2014). The opulent life of royal dogs in the ancient Forbidden City of China. Ancient Origins.